Ur grisak - Wikipedia, entziklopedia askea.\n2Ur grisak deuseztatzea\nErakutsi/ezkutatu Birziklapena azpiatal\n3.1.1Araztu gabeko ur birziklapen-sistemak\n3.1.2Araztutako ur birziklapen-sistemak\n4Ur gris birziklatuen erabilpena\nErakutsi/ezkutatu Ur gris birziklatuen erabilpena azpiatal\n4.3Muturreko ur baldintzak\nUr grisak etxeko erabileratik datozen urak dira. Komun-ontziaren gorotzez kutsatutako kloaketatik bereizten dira, ur beltzak deitutakoak, Escherichia coli bezalako bakterio fekalak ez dituztelako. Grisek berebiziko garrantzia dute, oso erabilgarriak izan daitezkeelako ureztatze ekologikoaren alorrean. Normalean besteak baino azkarrago deskonposatzen dira eta nitrogeno eta fosforo gutxiago dute. Hala ere, horien nahasketek ur beltzen ehunekoren bat dute, hainbat motatako patogenoak barne.\nArazketaren aitzindariak israeldarrak izan ziren eta 15 urte daramatzate berraprobetxamendu-sistemak ikertzen. Dena dela, tratatzen ez direnean, ezin dira erabili komuneko hondakinak isurtzeko, egun bat baino gehiago utziz gero orbanak eta usain txarrak sortzen baitituzte. \n2 Ur grisak deuseztatzea\n3.1.1 Araztu gabeko ur birziklapen-sistemak\n3.1.2 Araztutako ur birziklapen-sistemak\n4 Ur gris birziklatuen erabilpena\n4.2 Birziklapena eraikuntzan\n4.3 Muturreko ur baldintzak\n4.4 Bero berreskurapena\nUr grisek itxura arreari zor diote izena. Etxe, saltoki, taberna, zerbitzu eta abarretako harraska, dutxa, bainuontzi eta arropa- eta ontzi-garbigailuetatik isurtzen diren hondakin-urak komunetako ur beltzekin nahasita ez daudenak dira.\nUr grisak deuseztatzea[aldatu | aldatu iturburu kodea]\nEtxeko hondakin-urak estoldetan nahastu ohi dira, ur beltzak eta ur grisak ezabatuz estolderia-hustubide izeneko estolderia-sistema baten bitartez. Orduan, etxeetatik datozen urak garbitu daitezke, kutsadura eta osasun arriskuak mugatzeko ingurumenera itzuli baino lehen. Orokorrean hauek ibai, aintzira eta itsasoetara heltzen dira.\nBadaude ur grisak deuseztatzeko alternatibak, hauen erabilera eraginkorra ahalbidetzen dutenak: landare eta lorategiak ureztatzeko erabiltzea. Landareek ur grisetako kutsatzaileak erabiltzen dituzte haien hazkuntzarako elikagai gisa; hala nola, janarietako partikulak edo detergenteetako fosfatoak. Nolanahi ere, gatza, kloroa edo xaboia, adibidez, oso toxikoak izan daitezke mikroorganismo eta landareentzat; baina diluituz gero, eraikitako hezeguneen bidez eta ur-landareen bidez xurgatu eta andeatu daitezke, besteak beste, ihien eta larreen bidez.\nUr grisa birziklatzeko sistema honek uraren kontsumoa % 30 murrizten du, bainu eta dutxako ura tratatzen baitu.\nUr grisak ur beltzak baino errazago garbitu eta birziklatu daitezke kutsatzaileen kontzentrazioa txikiagoa delako. Etxe erabilerako ur grisak bereizitako hodi-sistema baten bitartez biltzen badira, etxe edo enpresan bertan birziklatu daitezke. Ur birziklatu hauek azkar erabili behar dira, bestela usteldu egiten direlako, uretan dauden solido organikoen ondorioz.\nUr gris birziklatua edateko txarra da, baina iragazpen prozesu eta mikrobio-digestio baten ostean komuneko ur gisa erabili daiteke.\nSistemak[aldatu | aldatu iturburu kodea]\nGaur egun badaude ur birziklapen-sistemak, araztu gabeko eta araztutako ura birziklatzeko erabili daitezkeenak.\nAraztu gabeko ur birziklapen-sistemak[aldatu | aldatu iturburu kodea]\nAraztu gabeko ur birziklapena nekazaritza enpresetan (adibidez, zuhaitz-haztegietan) eta zenbait etxetan egiten da, edateko ura beharrezkoa ez den aplikazioetarako. Etxean ere erabili daitezke ur grisak, nahiko garbiak direnean. Bestalde, ez da gomendagarria iragazpen-sisteman 24 ordu baino gehiago egon den ura erabiltzea, metatutako uretan bakterioen eklosioa sor daitekeelako.\nAraztutako ur birziklapen-sistemak[aldatu | aldatu iturburu kodea]\nGarbitutako ur grisak iragazi egin daitezke ur garbi bihurtzeko, baina ur hau ezin da edan. Hainbat dira iragazki biologikoak erabiltzen dituzten sistemak eta prozesu leunetan oinarritzen direnak, hala nola:\nSistema mekanikoak: hare iragazketa, laba-iragazkien sistemak eta erradiazio ultramorean oinarritutako sistemak.\nSistema biologikoak: urmaelen, hezegune artifizialen eta bio-hormen bidezko tratamenduak; bioerreaktoreak edo sistema konpaktuak, hala nola, lohi aktibatuen sistemak, bio-errotoreak, iragazki biologiko aerobikoak eta anaerobikoak edo biribilki biologikoak (biorolls).\nHoriez gain, badaude zuzeneko prozesuak edo prozesu gogorrak ere, esate baterako destilazioa; edo prozesu mekanikoak, adibidez mintza iragazteko teknologia (orokorrean ultrafiltrazioa eta alderantzizko osmosia, ur grisen bolumen handiak edateko ur bihurtzeko gai diren teknologiak). Hala ere, dispositibo gogorrak ez daude oraindik salgai familia-eremurako.\nNormalean edateko ura lortzeko sistema hauek konbinatzen dira batera lan egiteko. Konbinazio hau bi edota hiru fasetan egiten da, hau da, lehenengoz arazketa primario bat egiten da eta honen ostean arazketa sekundario bat.\nUdal estolderia-sistema batzuek ur beltzen eta grisen kopuru zehatz bat birzikla dezakete, beti ere ureztatzeko eta beste erabilera batzuetarako. Kasu honetan, birsortutako-ur esaten zaio.\nUr gris birziklatuen erabilpena[aldatu | aldatu iturburu kodea]\nUr grisak tantaka tratatzeko sistema.\nNormalean ur grisak ur beltzak baino azkarrago deskonposatzen dira eta nitrogeno eta fosforo maila txikiagoak dituzte. Hala ere, kontuan izan behar da ur grisek ur beltzaren parte bat izan dezaketela, beste mikroorganismo eta agente patogeno batzuez gain.\nUr grisak azaleraren azpitik aplikatu behar dira (adibidez, lurzoruaren gainean dagoen tanta-jarioaren lerro baten bidez, ongarriaren azpian, edo ongarri-lubaki betegarri gisa), eta ezin dira inoiz lainoztatu, ura aerosol bezala arnasteko arriskua baitago.\nUr grisen edozein sistematan ziurtatu behar da haren hustubidean ez dela elementu toxikorik jartzen; adibidez, bainu-gatzak, garbiketa produktuak, boroa duten produktuak, etab. Honenbestez, oinarrizkoa da produktu naturalak erabiltzea, adibidez, xaboi biodegradagarriak, horien osagaiek ez baitute landare edota uzta kaltetzen. Sodioz eginak dauden detergente batzuek, hazien ernetzea inhibitu dezakete eta buztina sakabanatuz lurzoruen egitura suntsitu.\nBirziklapena eraikuntzan[aldatu | aldatu iturburu kodea]\nDutxa eta bainuontzietako ur grisak komunetan berrerabil daitezke. Horrek familia bateko ur erabileraren % 30 murriztea ekar dezake. Halaber, kontaminazio biologikoa oso arriskutsua izan daiteke, baina hainbat modutan saihets daiteke:\nTankeak garbitzea, partikula jalkikorrak eta flotatzaileak kentzeko.\nUr-bilketa ezabatzeko kontrol-mekanismo adimenduna, ura arriskutsu izateko nahikoa denboran biltegiratu denean ezaba dezan; izan ere, horrek erabat saihesten ditu iragazte- eta tratamendu kimikoko arazoak.\nMuturreko ur baldintzak[aldatu | aldatu iturburu kodea]\nBatzuetan ur grisak erabiltzea interesgarria edo beharrezkoa izan daiteke ur erabilgarria ez dagoenean. Adibidez, Marte Desert Research Station-ek ur grisen birziklapena erabiltzen du, eta etorkizunean Martera egiten diren bidaietan erabili liteke ur-kontsumoa murrizteko eta oxigeno sorkuntza handitzeko.\nBero berreskurapena[aldatu | aldatu iturburu kodea]\nGaur egun ur grisetatik beroa berreskuratu dezaketen hainbat aparatu daude. Bero berreskurapen-prozesu honi ur bero drainatzea edo hot drainwater deritzo. Ura berotzeko gailu batean zuzenean jariatu beharrean, sartzen den ur hotza, lehenik, bero-trukagailu baten bidez jariatzen da. Bertan, ur grisen beroak aurrez berotzen du, eta platerak garbitzea edo dutxatzea bezalako jardueretatik irteten da.\nUr grisak erabiltzeak, batez ere Estatu Batuetan, ohiko horniduraren eskaria eta ur grisen tratamendu-sistemen presioa murrizten dituenez, bere erabilera oso onuragarria da tokiko euri-uren sistemetan. Lehorte garaietan, bereziki hirigunean, lorategietan edo sistema-sanitarioetan ur grisak erabiltzeak garapen ekologikoki iraunkorraren helburuetako batzuk lortzen laguntzen du.\nUr grisak birziklatzeak onura ekologiko hauek izan ditzake:\nIbai eta akuiferoetatik ur geza gutxi ateratzea.\nTanke eta ganbera septikoen inpaktu txikiagoa eta inbertsio txikiagoa hiri-tratamenduko instalazioetan.\nLurraren nutrizioa materia organikoarekin.\nEnergiaren erabilera eta tratamenduaren kutsadura kimikoa murriztea.\nLandareen hazkundea handitzea.\nAzaleraren eta lurpeko uraren kalitate handiagoa, ura tratatzeko prozesuek sortutako lurzoruaren goiko geruzetako arazketa naturalaren ondorioz kontserbatzen denean.\nTeknologia alternatiboak ur grisak ur garbi bihurtzeko gero eta garrantzia gehiago dute hainbat herrialdetan, hala nola, Estatu Batuetako hego-mendebaldean edo Ekialde Ertainean. Honen arrazoia da ur horniketa mugatua dela eta populazioa asko hazten ari dela.\n↑ Ura. .\n↑ (Ingelesez) Duttle, Marsha. (1990). NM State greywater advice. New Mexico State University.\n↑ Zer dira ur grisak?. .\nUr grisen berraprobetxamendua lorategian\nUr grisak birziklatzea\nDutxako ura birziklatzea\nOrriaren azken aldaketa: 15 abendua 2021, 20:06.


Hasiera » Ekimenak » Mintzagun » Bereziak\nTailer hauek helburu asko betetzen dituzte aldi berean; euskaltegietako ohiko dinamikatik at, euskaraz orotariko gaiak jorra daitezkeela ikusarazten diete euskara ikasleei eta herritarrei. Askok eta askok gai jakin horri buruzko lehen ezagutza euskararen bidez izango dute. Era horretako azalpen, tailer eta hitzaldi modukoak ulertzeko gai direla ere erakutsiko diete saioek, hala, motibazioa areagotuz. Galderak egin ahal izateak eta emailearekin, nahiz beste hartzaileekin, solasean jarduteko aukerak ere ikaste eta finkatze prozesuan mesede egingo diela sinetsita gaude. Erabilera natural bat ezagutuko dute eta eurak partaide izango dira.\nGai bakoitzeko sei tailer ematen dira eta sei horietako bat herritarrei irekia izaten da, txandaka, dagokion herriko areto publiko batean. Hala, beraz, urtean seina tailer egiteko asmoa dugu eskualdeko sei euskaltegietan: Errenteriako Udal Euskaltegia eta Xenpelar AEK Euskaltegia, Lezoko Oroitzene AEK Euskaltegia, Oiartzungo Intxixu AEK Euskaltegia, Pasaiako Udal Euskaltegia eta Txirrita AEK Euskaltegia. Euskaltegi bakoitzak bana herritarrei irekia antolatzen duela.\nEmakumeentzako “Autodefentsa feministako tailerrak” eta gizonezkoentzako “Maskulinitate eredu berriak” izeneko tailerrak egingo dira martxoan Oarsoaldeko euskaltegietan Emaginen eta Jokin Beristainen eskutik:\n2020-3-10: Txirrita AEK (Pasai Antxo)\n2020-3-10: Xenpelar AEK (Errenteria)\nOrdua: 15:00 - 17:00\n2020-3-16: Intxixu AEK (Oiartzun)\nOrdua: 09:15 - 11:15\n2020-3-18: Errenteriako Udal Euskaltegia\nOrdua: 09:30 - 11:30\n2020-3-18: Oroitzene AEK (Lezo)\nOrain arte egindako Mintzagun Tailerrak:\n2015eko urtarrila: Inauteriko makillaje tailerra (Ane Gaztelumendi)\n2015eko otsaila: “Aitona mantangorria” eta euskal zinema (Kepa Errrasti)\n"2019ko martxoa: Zer da coaching-a? Zertan lagun nazake?" izeneko tailerrak (Naroa Susperregi)\n2019ko maiatza: “Autodefentsa feminista” izeneko tailerrak (Emagin)\n2019ko maiatza: “Gizonezkoentzako Maskulinitate eredu berri baten bila” izeneko tailerrak (Jokin Beristain)\n2019ko urria: “Ogia etxean egiten ikasteko tailerrak” (Edurne Agirre)\n2020ko urtarrila: “Ardo-dastatze tailerra” (Mikel Salvador)\n2020ko otsaila: “Euskal zinemagintza –Hotzean garbitu–“ izeneko tailerrak (Hexagono produkzioak)


(«Bolkaniko» orritik birbideratua)\nPu‘u ‘Ō‘ō sumendia, Hawaii (AEB).\nBulkanologia da sumendiak aztertzen dituen zientzia.\n1.1 Harri urtua\n2 Jarduera motak\n2.1 Jarduera efusiboa\n2.2 Jarduera leherkorra\n3 Sumendi ezagunak\n3.1 Hamarkada sumendiak\nSumendiak orokorrean bi edo hiru plaka tektoniko elkartu edo bereizten diren lekuetan daude. Ozeano erdiko gandorretan "dibergentziaz sortutako sumendiak" daude eta subdukzio eremuetan "konbergentziaz sortutako sumendiak". Sumendiak ez dira sortzen faila transformakorrak dauden lekuetan (San Andres faila). Sumendiak ere lurrazala txikiagotzen denean sortzen dira, hotspotekin loturarik gabe.\nAzkenik, beste sumendi batzuk mantuko lumen ondorioz sortzen dira, hotspot deritzonetan. Hauek plaken mugetatik urrun gerta daiteke, Hawaiin bezala. Sumendi mota hauek beste leku askotan daude Eguzki Sisteman.\nHarri urtua [aldatu]\nSakontzeko, irakurri: Laba eta Magma\nLurraren barruan zenbat eta sakonago joan, orduan eta gehiago igotzen da tenperatura. 100 kilometroko sakoneran 1300 Â°C egiten ditu jada batez beste[erreferentzia behar]. Gainazalean, tenperatura hori nahikoa da harriak urtzeko baina sakonera horretan ez da horrela gertatzen presio handiak baitaude.\nFaktore hauek dira beharrezko:\nTenperatura batez bestekoa baino handiagoa izatea.\nPresioa jaistea harriaren tenperatura urtzeko nahikoa bihurtuz.\nUra gehitu, harria urtzea errazten du.\nUrtutako materialei magma deritze\nJarduera motak [aldatu]\nJarduera bolkanikoaren leherkotasun-maila hainbat faktoreen mende dago:\nGas-edukia: Gasak magma-ganberan edo irteera-hodietan pilatzen badira, handiagoa da jarduera bolkanikoaren leherkotasuna.\nSumendi-erakinaren forma eta ezaugarriak: Sumendi-erakinak tximinia estua badu, gasak pilatu egingo dira, eta, ondorioz, leherketak eragingo dituzte.\nLabaren biskositatea: Likido baten biskositateak adierazten du likido horrek zenbateko erresistentzia duen irrist egitean. Erraz egiten badu irrist oso jariakorra dela esaten da; aurkako kasuan likatsutzat jotzen da. Faktore hori da jarduera bolkanikoaren ezaugarrietan eragin handiena duena. Aldi berean, beste faktore hauek baldintzatzen dute biskositatea:\nTenperatura: Zenbat eta handiagoa, orduan eta jariakorrago izango da laba; aldiz, zenbat eta txikiagoa izan, zenbat eta likatsuagoa.\nBatzuetan, sumendien jarduera oso bortitzak izaten dira, beste batzuetan, berriz, oso lasaiak izaten dira. Bi jarduera bolkaniko mota bereizten dira: lehorkorra eta efusiboa.\nJarduera efusiboa [aldatu]\nBi mota daude: hawaiiarra (ohikoa Hawaii uharteetako sumendietan) eta stromboliarra (Stromboli uhartea dela-eta).\nJarduera leherkorra [aldatu]\nLau mota daude: vulkaniarra (Vulcano uharte italiarraren mota berekoa), peléearra (Pelée eredu duena), pliniarra (Plinio Gazteak egin zuen Vesuvio sumendiaren deskribapenaren omenez) eta surtseyarra (Surtsey ur azpiko sumendia, 1970ko hamarkadan azaleratua).\nSumendi ezagunak [aldatu]\nHamarkada sumendiak [aldatu]\n"http://eu.wikipedia.org/w/index.php?title=Sumendi&oldid=3792726"(e)tik eskuratuta\tKategoriak: BulkanologiaSumendiak\tNabigazio menua\nOrrialdearen azken aldaketa: 18:34, 8 apirila 2013.


Tin Tin ere laster argitaratzekotan\nBerriro ere Asterix gure artean.\nAspaldiko partez, berriro ere Asterix dugu gure artean, hamar urtetako isilunearen ondotik.\nHogeita hamar hizkuntzatan itzulia izan den komiki ospetsu hau ostera ere euskaraz irakurtzeko aukera izango dugu, Grijalbo Dargaud eta Elkar argitaletxeen eraginez.\nBi dira, oraingoz behintzat, kaleratu diren ale berriak: Asterix gladiadorea eta Asterix Joku Olinpikoetan, eta garai batean Gabriel Aresti eta J. M. Arrietaren itzulpenez Iñaki Beobidek argitara eman zituen aleak osatzera datoz.\nAsterix, 27 urte zahar.\nDiotenez, Asterixek izan duen arrakastaren arrazoia historia eta humorea hain ondo elkar-lotzean datza, lekuz eta denborazko estrapolazio apartak beti ere irrigarri gertatzen direlarik.\nGoscinny 1980an hil zen baina Albert Uderzo marrazkilariak lehengo lepotik burua jarraitu izan zuen.\nBalore didaktikoak eta euskal kritika.\nOrain dela hamar urteko Euskal Herrian Asterix agertu zenean, arrakasta haundia izan zuten lehen komiki haiek Galia eta Euskadiren arteko identifikazioa egitea izugarri erraz gertatzen bait zen sasoi hartan.\nHamar urte geroago eguneroko lana eta burruka dira oraindik ere aterabide pedagogikoena, baina, seguru asko, inor ez da Asterix gizajoaz gogoratuko.\nZenbait itzulpen eztabaidagarri.\nOraingo honetan bi ale atera badira ere, ondotik etorriko zaizkio hurrengoak ere argitaletxeek aditzera eman dutenez gero.


2019-04-23 - Urola Kostako Hitza : Urola Kostako Hitza\nOstiralean hasiko dira Getariako San Prudentzio festak\nSan Prudentzio auzoa festetan murgilduko da datorren asteburuan. Festak ostiralean hasiko badira ere, igandean, San Prudentzio egunean, egun osoko egitarauaz gozatzeko aukera izango da.\nMartxan da aurten ere Argazki Bilera\nPhotomuseumek antolatuta, beste urtebetez hainbat argazki erakusketa egongo dira ikusgai aldi berean, herriko erakustoki ezberdinetan.\nEkitaldiz beteta datoz Azkoitiko Floreaga auzoko festak\nOstiraletik hurrengo asteazkenera bitartean ospatuko dituzte jaiak Azkoitiko auzoan, eta txapelketek, bazkariek eta afariek zein umeentzako ekitaldiek ez dute hutsik egingo.\nZarautz Parrillan-en erreboilo txapelketa irabazi du Zestoako Araneta erretegiko Joseba Odriozolak. Lehengairik onena, etxeko txondorretik ateratako ikatza eta berezko trebetasuna uztartuta lortu du garaipena. Gipuzkoako Hitza astekariak Odriozolarekin hitz egin du.\nGanbara Berotzen dinamikaren hirugarren saioa izango da ostiralean Zarautzen\nArraio Irratiaren urteurreneko jardunaldien barruan, Ganbara Berotzen dinamikaren hirugarren saioa izango da ostiralean Putzuzulon. Bertan ariko dira kantuan Gipuzkoa Bertsotan sailkapen fasean parte hartuko duten sei bertsolari.\nBuru eta mingain berotzeko prest\nBidegik Zarauzko AP8-ko Astiko zubia eraberritzeko lizitazioa iragarri du\n6.700.000 euro inguruko aurrekontuarekin, Bidegik Asti auzoa zeharkatzen duen AP8 autobidearen zubia eraberritzeko lehiaketa publikoa iragarri du.\nPSE-EEk arrosak banatu ditu Azkoitian\n'Gerrak ez du emakume aurpegirik' liburua jorratuko du Zestoako irakurle taldeak, bihar\nAzpeitiko Igarako errota ezagutzeko aukera izan dute herritarrek egunotan


Zergatik neurtu eta aztertu behar dugu gure webgunean eta gure sare sozialetan gertatzen dena? - Fundación Gaztenpresa\nNegozio bat martxan jarri baino lehen, hainbat erabaki hartu, kalkulu asko egin eta faktore ugari aztertu behar dira; baina benetako erronka gure denda, jatetxe edo bulegoaren pertsiana altxatzen dugunean hasten da. Egunero, datu hauek hartu beharko ditugu kontuan, gure hasierako negozio-plana ondo zegoen ala doikuntzaren bat behar duen ikusteko: erosketen bolumena, gehien edo gutxien saldutako produktu edo zerbitzuen kategoria edo mota, jendearen etorria, gure bezeroen iritziak eta iradokizunak eta beste batzuk.\nBada, gauza bera gertatzen da arlo digitalean. Ez du ezertarako balio webgune edo online denda bat izateak, merkatuko sare sozial guztietan egoteak, publizitate digitala egiteak, mailingak egiteak… gero ez badugu neurtzen edo aztertzen ekintza horiek zer-nolako emaitza izan duten. Nola jakingo dugu, beraz, gure negozioaren online alderdiari ematen diogun denborak eta ahaleginak merezi duen (ala ez)?\nSare sozialen metrikarik garrantzitsuenak\nHori jakiteko, sare sozialek hainbat datu eta informazio eskaintzen dizkigute, eta hemen daukazue eskaintzen dizkiguten metrikarik garrantzitsuenak; aldian-aldian berrikustea gomendatzen dizuegu, adibidez hilean behin, zuen bilakaera aztertzeko:\nJarraitzaile- edo zale-kopurua. Sare sozial batean gure orriaren edo profilaren jarraipena egiten duten pertsonen kopurua da. Datu horrek, berez, ez du informazio askorik ematen. Hori hazten bada baina irismenak edo inpresioek gora egiten ez badute, ez digu ezertarako balio.\nIrismena. Gure argitalpena benetan ikusi duten zale edo jarraitzaileen ehunekoa edo kopurua da. Lortzen ari garen ikusgaitasunaren adierazle bat da.\nInpresioak. Zenbat aldiz agertu den gure sarrera sare sozialen erabiltzaileen timelime edo hormetan. Pertsona berak inpresio bat baino gehiago erregistratu ahal ditu. Hori ere ikusgaitasunaren adierazle bat da.\nInterakzioak edo parte-hartzea. Erabiltzaileek gure profiletan edo edukietan egin dituzten ekintzen kopurua: «atsegin dut», erreakzioak, iritziak, partekatutakoak, aipamenak, erantzunak, loturetan egindako klikak, argazkietan egindako klikak, erabiltzailearen izenean egindakoak… Lotura zuzena dute irismenaren eta inpresioen areagotzearekin.\nKlikak. Balio berezia duen interakzio-mota da. Erabiltzaile batek gure argitalpeneko argazkiak, traolak edo profila ikusteko klik egiten duenean gertatzen da. Gure web-orrian trafikoa handitzeko ahaleginean ari bagara, oso garrantzitsuak izango dira guretzat partekatzen ditugun loturetan dauden klikak.\nGoogle Analyticsen metrikarik garrantzitsuenak\nGoogle Analytics da web-analitika egiteko gehien erabiltzen den tresna, zalantzarik gabe. Datu kuantitatibo hauek eskaintzen dizkigu:\nSaioak edo bisitak. Saio bat irekitzen da norbait gure webgunean sartzen denean eta web-orri batean edo batzuetan ibiltzen denean.\nErabiltzaileak edo bisitariak. Gure webgunean sartzen diren pertsonak dira.\nIkusitako orriak. Web-orri bat zenbat aldiz bisitatu den adierazten du. Bisiten kopurua eta erabiltzaileena baino handiagoa izango da beti.\nSaioko batez beste ikusitako web-orrien kopurua. Gure webgunean egindako bisita batean batez beste ikusi diren web-orrien kopurua da.\nWeb-orrian emandako batez besteko denbora. Bisitariek web-orri jakin batean egiten duten batez besteko denbora da.\nErrebote-ehunekoa. Gure webgunean sartu eta beste web-orririk bisitatu gabe irten diren bisitarien ehunekoa adierazten digu. Gure webguneak espero zutena betetzen duen, interesgarria iruditzen zaien… erakusten digun adierazlea da.\nBihurketa-tasa. Gure webgunean ekintza jakin bat (erostea, inprimaki bat betetzea eta abar) egiten duten bisitarien ehunekoa da. Neurtu ahal izateko, helburu batzuk izan behar ditugu konfiguratuta Google Analyticsen. Konfigurazio hori oso garrantzitsua da ebaluatzeko ea egiten ari zarena errentagarria den. Horretarako, agian, zerbait gehiago ikasi behar duzu Analyticsi buruz, edo tresna ezagutzen duten profesionalen laguntza eskatu.\nWeb-mintegia: «Web-analitika eta sare sozialak. Facebookeko eta Instagrameko estatistikak eta Google Analytics»\nBadakigu analitika kontu konplexua dela arlo horretan inoiz aritu ez diren ekintzaileentzat. Horregatik, Gaztenpresan arlo hau ezagutzen hasteko web-mintegi bat antolatu dugu, abenduaren 13an (astelehena), 15:30etik 17:00etara. Bereziki aztertuko ditugu Facebookek eta Instagramek eskaintzen dizkiguten estatistikak eta Google Analytics erabiltzen hasteko gako batzuk. Lantegi hau «Gaztenpresaren astelehen digitalak» zikloaren barruan egingo da. Zoom plataformaren bidez egingo da, eta No te pierdas en las redes marketin digitaleko agentziak emango du.\nMintegi horretan, kontu hauek landuko ditugu: nondik sar gaitezkeen post honetan zerrendatu ditugun metriketan, zein faktorek eragiten dien horiei, zeini eskaini behar diogun arreta gehiago gure estrategia digitalaren helburuen arabera eta beste batzuk.\nBeti bezala, ongi etorriak izango zarete!


Britainiar koreografoen sormen argitsuak zabalduko ditu igandean hasiko den Dantzaldiak — dantzan.eus\nHemen zaude: Hasiera › Hemeroteka › Britainiar koreografoen sormen argitsuak zabalduko ditu igandean hasiko den Dantzaldiak\nBritainiar koreografoen sormen argitsuak zabalduko ditu igandean hasiko den Dantzaldiak\nJaialdiaren bederatzigarren edizio honek bereizgarri geografikoaren aurkezpena berreskuratu du: Britainia Handian egindako lanak ezagutaraziko dituzte urritik abendura bitartean izango den Dantzaldian.\nHurrengo igandean, hilak 5, Rafael Bonachelak bere solo eta duo sarituenak erakutsiko dizkio Bilboko publikoari eta, horrez gain, aurreko egunean tailer bat emateaz arduratuko da, profesionalentzat eta dantza ikasleentzat. Hurrengo astean, urriaren 12an, zuzendaritza artistikoan Ann Sholem duen Diversions Galesko Konpainia Nazionala izango da. Urriko bi ikuskizunak dira horiek. Azaroan, bestalde, Hofesh Shechter taldeak bere dantza amorratuzko azken pieza biak erakutsiko ditu: «Uprising» eta «In your rooms».\nJaialdia abenduan itzuliko da, eta azken hiru lanak erakutsi ditu. La Ribotek -aski ezaguna Bilbon- beste moduko lan bat eskainiko du Dantzaldian. Bost ordu irauten duen ikuskizuna da, eta ikusleak emanalditik irten eta sartzeko aukera izango du. «Kartoizko unibertso batean aurkituko dira interpreteak, artistaren esku-hartze politikoenean eta ehunka berba eta barre izoztuen artean». Bestetik, abenduaren 13an, galestar eta nigeriar jatorria duen Henri Oguikek bere ibilbidean bizi izandako eboluzioaren berri emango du.\nKanpoko joeren gaineko birpasari kontrapuntu bat eskaintzeko, Logela Multimediaren lana ere Dantzaldiko programan sartu da. Jaialdiaren aurreko edizioetan sorkuntzarako kolaborazioan koka daiteke Break on Stage jaialdiaren antolatzailea den taldearen ikuskizuna. Logela Multimediak hip-hop kulturan errotutako lan baten estreinaldia egingo du abenduaren 17an. Lan horretan nahasten dira taldearen irudi sorkuntza eta Circle of Trusten breakdance-a.\nDantzaldia jaialdiak, ordea, ez da ikuskizun interesgarri bakar batzuetara mugatzen. Helburu hori baino harago, dantza ikasle eta profesionalen arteko elkarguneak sortzen saiatzen dira, eta horren harira hainbat tailer eta solasaldi antolatzen dituzte, «ikusleak ere sortzaile prozesuetara eta sortzaileengana hurbil daitezen» helburutzat hartuta, La Fundicioneko arduradunek azaldutakoaren arabera.\nElkargune hauek hiru lekutan egingo dira: Guggenheim museoan, Euskalduna jauregian eta La Fundicion aretoan. Museoan, Logela Multimedia & The Circle of Trustek egindako bi tailerrak egingo dira: Workshop eta Sorkuntza prozesuaren aurkezpena. Euskalduna jauregiko eskaintza zabalagoa da, hurbilpen koreografiko tailerraz gain master class zabalak eta bideo-dantzak ere egin daitezkeelako. Azkenik, La Fundicionen bertan solasaldiak egingo dira abenduaren 10ean.


Txuri-Urdin Hockey Hielo – 2 orrialdea – Izotz hockey taldea\nAbian da Liga! Asteburuan hasiko da Liga CHH Txuri Urdin IHTrentzat. Larunbat honetan, irailak 14, Txuri Urdin izotz jauregian izango da taldearen aurkezpena bai eta Gizonezkoen Senior Ligako lehen partidua ere. Donostiarren estreinua, pasa den urteko…\nTxuri Urdin taldea izotz jauregira bueltatzen da\nTxuri Urdin taldea izotz jauregira bueltatzen da Astelehenean hasi da iada gogoz eta ilusio handiarekin aurtengo denboraldia prestatzen Donostiako gizonezkoen senior taldea. Entrenatzaile berria izango dute aurten, Iñgo Domec, eta Continental Cup hastear dagoela, astean bost orduz…\n12 urte azpiko eta 10 urte azpiko festibala\nZoragarria izan zen Txuri Urdinen bizi genuen denboraldiaren amaiera, 12 urte azpiko eta 10 urte azpiko festibalekin. 30 taldeetako neska-mutilek hockey-az eta sortutako giroaz gozatu zuten. Txuri Urdinetik, gurasoen delegatuen eta entrenatzaileen lana eskertu nahi dugu. Gauzak…\nOrrialdea 1 Orrialdea 2 Orrialdea 3 … Orrialdea 17


Behi eroen gaitza, zer da? - ZientziaEus\nEntzefalopatia espongiforme mota bat baino ez da, buruko gaixotasuna. Entzefalopatia espongiformeak nerbio-sistemaren endekapenezko gaixotasunak dira. Oso geldoak, baina hilgarriak. Gaixotasun horien eragilea -espezie guztietan- oraindik ondo ezagutzen ez den agentea da, prioia.\nIzenburuko galderari emandako erantzuna zuzena da, baina ez du gaur egungo behi eroen gaitzaren nondik norakorik argitzen, horretarako entzefalopatia espongiforme desberdinak hartu behar baitira kontuan.\nespezieen arabera, entzefalopatia horiei izen ezberdinak ematen bazaizkie ere, badirudi gaitza bat dela, sintoma antzekoak izateaz gain, era berean garatzen baitira. Inkubazio-epea oso luzea bada ere, inoiz ez da erantzun immunorik antzematen, ez hanturarik ez eta irregulartasun biologikorik ere. Gaixotasunaren beraren seinaleak agertzen diren arte -depresioa, haluzinazioak, hanken kontrolaren galera, tetraplejia…- ez dago gaitza antzematerik. Sintoma horiek agertu eta gero heriotza bizkor iristen da.\nGizakien entzefalopatia espongiforme "natural"-ak XX. mendearen hasieratik ezagutzen dira, eta beren artean badituzte diferentzia txiki batzuk:\nGerstmann-Straüssler-Scheinker sindromea. Jatorri genetikoa duen dementzia gogorra. Eragin eskasa du, 100 milioi biztanleko kasu bat.\nFamiliako Insomnio Saihestezina. Loa galtzea eragiten duen gaixotasun genetikoa. Eragin eskasa du, 100 milioi biztanleko kasu bat.\nAlpers-en gaixotasuna. Haurren artean gertatzen den gaixotasun oso arraroa.\nCreutzfeldt-Jakob sindromea. Eragin txikiko gaixotasuna, kasu bat milioi biztanleko eta urteko. 60 urtetik gorako pertsonei eragiten die. Kasuen % 90 berez sortzen dira eta % 10 genetikoak dira. Gaixotasuna antzematea ezinezkoa da, inkubazioan urte asko igarotzen baitira. Segurtasunezko diagnosia biopsiaz edo autopsiaz baino ezin da egin, askotan Alzheimerrarekin nahasten baita.\nKurua. Ginea Berriko Fore indigenei diagnostikatu zitzaien lehenengoz 1957. urtean. Fore indigenak kanibalak ziren eta errituetan beraientzat sakratuak ziren burmuinak jaten zituzten, emakumezkoek bereziki. Barre dementziala zen gaixotasunaren ezaugarri nabarmenena.\nArditik behira, behitik gizakira\nAzkenaldian ikusten ari denez, entzefalopatien inguruko teoria aldatzen ari da, gaixotasun arraro eta bakan izatetik -kasu batzuetan genetiko- transmititzen diren gaixotasunak direla ikusi baita.\nScrapie-a edo Ardien Dardara, identifikatu zen lehen entzefalopatia espongiforme transmitigarria izan zen, 1732. urtean. Gaixotasun hori ez da oso ondo ezagutzen eta, sasoi batean, horrelako ardiren bat agertuz gero beste barik hil egiten zen, artaldeari ospe txarra ez emateagatik. Azken bi mendeetan mundu osora zabaldu da, baina 1970eko hamarkadan Louping ill txerto infektatuaren eraginez Britainia Handiko ardi asko gaixotu ziren arte, bere eragina ez zen oso nabaria.\nBehien entzefalopatia espongiformea ere gaixotasun transmitigarria da. Ofizialki 1986. urtean onartu zen, baina 1883. urtean dagoeneko gaixotasun honi buruzko datuak jaso ziren Frantzian eta Alemanian. Bazirudien gaixotasuna berez zegoela behien artean, baina egiaztatu ahal izan denez, gaixotasunaren eragilea Scrapiea eragiten duen prioia zen. Adituen arabera, Scrapiearen prioia -elikaduraren bidez- birziklatu eta behietan egokitu zen. Hala eta guztiz ere, behien entzefalopatia espongiformeak ez zuen zalapartarik eragin gizakiari transmititzeko arriskua zegoela jakin zen arte.\nCreutzefeldt-Jakob sindromearen bertsio berria aurreko prozesuaren ondorioa da. Berria izanda ere, gaixotasuna berdina da, baina baditu ezaugarri desberdin batzuk: bukaerako fasea luzeagoa da, gazteei ere eragiten die eta dementzia-sintomak, behar bada, are eta gordinagoak dira.\nLabur-labur esan beharko balitz, esan beharko litzateke entzefalopatia espongiforme transmitigarriak berez ere bazirela -oso gaixotasun arraroak eta bakanak izan arren- baina hazkuntza-teknika modernoen eta kontaktuen globalizazioaren ondorioz, hazi egin direla. Entzefalopatia espongiforme berriek berezkoek baino gogorragoak dirudite, transmititzeko gaitasun handiagoa dute eta populazio gero eta gazteagoari eragiten diote. Prioien birziklatzeko, egokitzeko eta indartzeko gaitasunean dago gakoa.\nZer dira, baina, prioiak?\nAzkenerako geratu da, baina beharbada lehen lerrotik azaldu beharreko kontzeptua zen prioiena, entzefalopatia espongiforme transmitigarriak ulertzeko oinarri-oinarrizkoak dira eta.\nEgia esan prioiei buruz zientzialariek dakitena ez da asko. Proteina mutanteek osatutako partikula da, infektatutako burmuin-ehun guztietan agertzen da, eta animalia guztiek -gizakiak barne- duten Prp-c proteinaren berdina da. Horregatik omen du prioiak espezieen arteko muga zeharkatzeko gaitasuna. Prioien eraginez badirudi Prp-c proteina naturalak ere mutazioak jasaten dituela, ondorioz nerbio-sistemako endekapenezko gaixotasunak sortzen dira, entzefalopatia espongiforme transmitigarriak. Prioiak neuronetan sartu eta konturatu gabe ugaltzen dira, nerbio-zelulak eztanda egiten duen arte. Horrela, burmuin-ehunean hedatzen da. Proteina naturalaren berdintsuak direnez, prioiak ezin dira detektatu, ez baitute sistema immunoaren erantzunik eragiten.\nPrioiek bizitzako legeen inguruan eraikitako jakintza osoa eralda dezakete. Prp-c proteina naturala, neuronen azalean egoten da.Proteina hori Prp geneak ekoizten du. Gene hori espezie guztietan kromosoma berean aurkitzen da; hortaz, eboluzioan zeregin garrantzitsua izan duela pentsa daiteke. Hala ere, proteina ekoizteko beste ezertarako ez duela balio pentsatu izan da.\nPrioiak ADN barik ugaltzen dira eta ez dute loturarik ARN mezulariarekin. Horrek esan nahi du prioien ugalketa ez dela oker genetikoen ondorio, baizik eta berez ugaltzen dela. Eta hori, gizakiak garatu duen bizitzako jakintzaren legeen kontra doa. Beraz, oraindik erantzuteko galdera asko geratzen dira: nola transmititzen dira? Nola bidaiatzen dute burmuineraino? Zergatik dira beste proteina batzuk mutarazteko gai? Galdera horiei erantzutean irekiko da arazoaren irtenbiderako atea.


Wikiloc | Ataungo pagadi eta haitzetatik 10 tontor (20-09-01) Trail\nViewed 55 times, downloaded 7 times\nIbilbide zirkularra: Aia-Aiaiturrieta erreka-Amiltzu (828m)-Marumendi (821m)-Malkorburu (862m)-Lareo urtegia-Sarastarri (995m)-Agaotz (974m)-Leitzadi (948m)-Aitzeta (927m)-Aizkaizto (927m)-Malkorra (883m)-Asundegi (808m)-Urkillaga mendatea-Aia.\nTrabesia hau ez da oso ohikoa, mendian ibiltzen eskarmentu pixka bat eskatzen duen horietako bat da. Gora behera asko dauzka eta biderik gabe, basoetatik zehar doa hein haundi batean. Sarastarrin eta Leitzadi-Asuntegi gandorran harkaitz hertzatik doa batez ere, zakarra. Arriskua badago eta bertigo ez izatea ere komenigarria da zenbait puntuetan. Paraje hauek ezagutu ezean GPS eraman eta erabiltzen jakitea derrigorrezko ikusten dut.\nBeraien ezaugarrien arabaera bi tarte ezberdinetan bereiztuko nuke ibilbide hau. Aia eta Lareo urtegiaren bitartekoa, hezetasun haundikoa eta Lateotik Urkillaga mendatera doana karstikoa, lehorra, lur azalean urik gabekoa.\nAiatik Lareora ez dago balizatutako biderik. Aiaiturrietako errekatxotik gorantz hasten dira baso mixto tinkoak. Amiltzu mendia iritsi bitartean mendi senda jarraitu behar da tarteka nabarmen gutxikoa. Oso gutxi erabilia, bide hontan landaretza pixka bat aurki dezake desnibel dexenteko aldapetan, bainan oztopo berezirik gabe. Eguraldi bustiarekin nahiko deserosoa izango da tarte hau.\nAmiltzutik jetsi ondoren Malkorburu eta Marumendi mendien pagadi tinko eta zabalak zeharkatzen dira Lareo urtegira iritsi arte. Gora behera batzuekin ibiltzeko pasarte bat edo beste itxiagoa aurki arren baso garbiak dira orokorrean. Tarte oso politak igaroz, dolina, leize eta abar ikusten dira tarteka. Orbelez estalitako lurrezko zorua da nagusi.\nLareon hasten dira harkaitz pagadiak. Harriak eta harkaitzak zapalduz doa bidea, oso polita. Balizatutako bidea da. Paraje hontan koba eta leize asko daude. Sarastarriko kobazuloa horren adibidetako bat da. Ibilbide hontan bezela bisitatzeko aukera badago, linternak eraman ezkero noski. Bidea utzita Saratarriko harkaitz gailur "airosoa" gainditzen da, ziragarria da mendi honen kokalekua, amildegien gainean. Mendi honen gandorra jarraituz, basotik irten eta Agaotz mendiaren inguru belartsura iristen da. Oso leku panoramiko eta erakargarria da. Ganadua izaten da eta bista izugarriak ditu.\nBalizatutako bidea utzi eta Leitzadi mendira igotzen da ondoren. Hemen hasten da Ataungo Domoaren hegoaldeko gandorraren zeharkaldia. Gailur batetik bestera harkaitz pagadietatik eta denbora gehienen amildegietatik oso gertu. Hemen ere bistak izugarriak dira. Asundegiko joan etorria egin ondoren mendi lepotik hasten da Urkia mendatera jeisteko "bidea". Gandorrako zeharkaldian bezela hemen ez dago balizatutako biderik. Ganaduak zabaldutako sendatik doa, tarteka nabarmentzen ez dena. Goiko partea irekia da eta harkaitz artean landaretza aurki dezake zenbait puntuetan. Arteak sakabanaturik ikusten dira hasieran eta beherago zuhaitz mota honen baso tinkoagoak pasatzen dira. "Senda" hau Urkillaga mendatera doan GR 20 bidearekin batzen da, igoeran, gandorrako zeharkaldiaren aurretik, Agaotz mendia pasa ondoren utzitakoa.\nBehin Urkillaga mendatera iritsi, Aiako plazara joateko errepidez egiten da, auzo polit honen inguru eta baserriekin gozatuz. Azkeneko zatitxoa sahiesbide motz batetik doa.\nAspaldian antzeko ibilbidea egin nuen elurretan. Oraingo hontan, udako eguraldia lagun, ibilbide zoragarria biribildu nuen berriro. Mendi eta basoetatik zehar, biderik gabeko bazter izkutuetatik ibiltzen gustatzen zaienentzako ibiladi aproposa, ezberdina.\nAiarrea Zaharra baserria\nAmiltzuko bidetik Aiako ikuspuntua\nSenda utzi eta Amiltzu tontorra eskubitik\nEzkerretik Aiako plazara\n(Gi-3151) y T1 pth\nEzkerretik Aiarrea baserria\nEzkerretik Gr 20 Aralarko itzulia-Sarastarri\nAurreneko senda utzi eta ezkerretik txaboletara\nT2 pth Gr 20 Aralarko itzulia (Gr 20)\nG2 trk Gr 20 Aralarko itzulia (Gr 20)\nPista gurutzatu eta zuzen Marumendi\nSastarriko Kobaren sahiesbidea\nAiaiturrietako erreka (Txabola eta Zubia)\ninfomap Aralarko estazio megalitikoa\nAia Auzoa ser


Jule Goikoetxeak (Donostia, 1981) zuzendutako ikerlanak dio ongizate sistemarik «sexistenen» artean dagoela Araba, Bizkai eta Gipuzkoan indarrean dagoena. Goikoetxearekin batera, Nora Mirallesek, Estitxu Garaik, Lore Etxeberriak eta Zuriñe Rodriguezek parte hartu dute ikerketan.\nIkerlanaren izenburua bera esanguratsua da. Zergatik demokrazia patriarkala?\nNahita egin dugu. Izenburua izan zitekeen Euskal patriarkatu liberala, deskripzio egokiagoa delako, baina demokrazia izena jarri dugu arrazoi batengatik: demokrazia batean bizi garela diotelako, eta onartzen dugu, baldin eta patriarkala gehitzen badiogu. Probokazio gisa egin dugu. Adjektibo hori beti kentzen delako, alor guztietan ezabatzen delako; menderakuntza sistemarik potenteenak ikusezinak dira, eta sistema guztiek, demokraziak edo kapitalismoak barne, beti ezabatzen dute adjektibo hori.\nPatriarkatuaren lau dimentsio aztertu dituzue. Zer ondoriotara iritsi zarete? Baieztatu al dira aurretik zenituzten hipotesi guztiak?\nBai, erabat. Ondorio nagusia da patriarkatua organikoa dela. Horrekin esan nahi dugu patriarkatua egitura oso malgua dela eta oso ongi moldatzen jakin duela mendez mende. Askok diote identitate maskulinoa aldatzen ari dela, eta gizonek orain zaintza lan gehiago egiten dituztela. Guk dioguna da gizonek zaintza gehiago egiten dutela, baina zaintza hori ludikoa dela. Zaintza guztiak ez direlako berdinak: ez baita gauza bera umea parkera eramatea edo amonari egunero ipurdia garbitzea eta bazkaria egitea. Horrek esan nahi du patriarkatua birkokatu egin dela, aldatzen doalako, organikoa delako. Menderakuntza sistemarik zaharrena da, kapitalismoa baino lehen existitzen dena. Ondorio nagusia, beraz, hauxe: patriarkatua ez dago desegite bidean, oso ongi birkokatu da.\nBiolentzia sinbolikoak ikerketa guztia blaitu duela diozue.\nBiolentzia sinbolikoaren kategoria kontuan hartzea ezinbestekoa da patriarkatuaren birsortzea ulertzeko. Batetik, biolentzia zuzenaren eta materialaren oinarria delako. Biolentzia zuzena litzateke kolpeak edo tortura, eta materiala, ekonomikoa. Eta horien oinarrian biolentzia sinbolikoa dago, hau da, biolentzia bezala antzematen ez den biolentzia. Biolentzia sinbolikoaren bidez eraikitzen dira emakumeak; emakumea da ahula, irrazionala eta emozionala, alegia, gizona ez dena. Emakumeak sortzeko mekanismoa, beraz, biolentzia sinbolikoa da: emakume moduan izan behar duzuna eta egokitzen zaizuna zehazten dizun hori. Horrela ulertzen da emakumeek lan ez-ordaindua egitea, uste dutelako beren zeregina dela. Biolentzia horrek dominatuak dauden kooperazioen bidez funtzionatzen du, langile klasearekin gertatzen den moduan. Zergatik egiten dute emakumeek lan kobratu gabe? Biolentzia sinbolikoa dagoelako.\nEuskal Autonomia Erkidegoko egoerari dagokionez, ikerketak dio pribatizazio prozesuek patriarkatua elikatu dutela.\nJantokien auziak ongi islatzen du ideia hori. Lehen, eskoletan jangela publikoa zegoen, baina duela hamar urtetik hona jantokiak pribatizatuz edo kenduz joan dira. Ondorioak argiak dira: jangela horietan zeuden umeek etxean jango dute, eta emakumeek prestatuko dute bazkaria. Andrazkoen lan karga igo egingo da, lan karga hori ez da ordainduko, jangelan lan egingo duten emakumeek gutxiago kobratuko dute, eta haien prekarizazioa areagotuko da. Ondorioz: umeen osasuna okertuko da, horien zaintzaileak emakumeak izango dira, lan karga handiagoa izango dute, ez diete ordainduko, eta jantokietako emakumeen lan ordaina prekarizatuko da; pribatizazio patriarkala da, finean.\nIkerketak kritika egiten die Eusko Jaurlaritzaren politika publikoei, ez direlako gai dimentsio patriarkalari aurre egiteko.\nPribatizaziorako neurriekin, Jaurlaritzak patriarkatuaren birsortzearen aldeko jarrera hartu du. Politika publiko batzuk aztertu ditugu, eta ikusi dugu pribatizazioaren aldeko norabide patriarkala dutela. Patriarkatua birsotzen ari dira, eta birkokatzen lagundu baino ez dute egiten. Eta horren ardura Eusko Jaurlaritzak dauka, besteak beste.\nEredurik sexistenen barruan kokatu duzue EAEko ongizate sistema. Zer elementuk egiten dute hori posible?\nLau ongizate erregimen daude Europan: liberala, kontserbadorea, iparraldeko sozialdemokrazia eta hegoaldeko mediterraneoa. Ongizate erregimenak merkantilizazio eta familiarizazio kontzeptuen arabera banatzen dira, eta gure ongizate mediterraneoak dauka sexismorik edo familiarizazio mailarik handiena. Horrek zera esan nahi du: estatu erakundeek ez dutela bere gain hartzen emakumeen lan ez-ordaindua, eta, beraz, familiarizazio maila handia dutela.\nDespatriarkalizazio prozesua martxan jartzeko hainbat proposamen bildu dituzue txostenean.\nGuk estatu federal feminista bat sortzea proposatzen dugu, eta hor, besteak beste, beharrezkoa iruditzen zaigu egitura publikoa federalki antolatzea, emakumeek botere handiagoa izan dezaten. Konstituzionalki boterea era deszentralizatuan antolatzea emakumeei boterea emateko modu bat da. Bestetik, proposatu dugu auzo antolakunde eta elkarteek beto eskubidea izatea, eta zaintza nahitaezkoa eta txandakakoa izatea. Neurri guztiak mugimendu feministarekin elkarlanean martxan jarri behar dira. Kontsoziazionismo feminista ere beharrezko iruditzen zaigu: postu guztietan emakume batek eta gizon batek egon beharko lukete gutxienez, eta zenbait arlotan emakumeek beto eskubidea izan beharko lukete. Gauza horiek guztiak bihartik aurrera martxan jar daitezke.


Euskara - Hizkuntza Plangintzarako Zerbitzua - Nafarroako Unibertsitate Publikoa - Nazioarteko Bikaintasun Campusa\nAsteazkena , Maiatzaren 22a\nHizkuntza Plangintzarako Zerbitzua\nHizkuntza Plangintza Zerbitzua Kudeatzailetzaren mendean dago, Unibertsitateko gainerako zerbitzu administratibo guztiak bezala; funtzionalki, ordea, Irakaskuntza Antolatzeko Errektoreordetzak duen Hizkuntza Plangintzarako Arloko Zuzendaritzaren mendekoa da. Zerbitzu Zuzendaritzak eta Euskara Unitate Teknikoak osatzen dute. Administrazio eta Kudeaketa eraikineko beheko solairuan dago.\nHizkuntza Plangintzarako Zerbitzuak egiten dituen lanak Unibertsitatearen esparruan euskara normalizatzeko gaiekin dute zerikusia, eta euskarazko hizkuntza-aholkua ematearekin. Unibertsitate komunitateko kideen euskarazko hizkuntza gaitasuna sustatzen du, eta horretarako eman beharreko prestakuntza ekintzak ezarri eta kudeatzen ditu. Halaber, euskararen erabilera normalizatzeko ekintzak proposatzen ditu eta euskaraz irakasten duten irakasleentzako irakaskuntza-materialaren itzulpena kudeatzen du.\nEra berean, Euskararako Unitate Teknikoaren bidez, Unibertsitateak sortzen dituen dokumentu eta idazki ofizialak, izaera administratibokoak edo teknikokoak izan, itzuli eta zuzendu egiten ditu, agirion hizkuntza-kalitatea bermatuz. Hizkuntza gaietan, laguntza teknikoa eta aholkularitza eskaintzen dio unibertsitate komunitateari.\nHonako hauek dira, batez ere, egiten dituen funtzioak:\nUnibertsitateko eremu guztietan euskararen erabileraren normalizazioa lortzeko ekimenak sustatzea.\nHizkuntza Plangintzarako Batzordearen jarduna bizkortzea eta koordinatzea.\nHartzen diren hizkuntza plangintzarako neurrien jarraipena egitea, eta Unibertsitatean gauzatzen ari den normalizazio-prozesuari buruzko txostenak egitea.\nUnibertsitateko gobernu organoei hizkuntza plangintzako gaietan aholkuak ematea.\nEstatuetan eta indarrean dauden beste hainbat arautegitan euskarari buruz ezarritakoa, Unibertsitateko alor guztietan, bete dadila zaintzea.\nUnibertsitate komunitateko kideen euskarazko hizkuntza gaitasuna bultzatzea.\nBeste unibertsitate batzuetako hizkuntza plangintzarako eta normalizazio zerbitzuekin harreman iraunkorrak mantentzea, baita euskararen esparruan lan egiten duten eta unibertsitatekoak ez diren beste hainbat erakunderekin ere.\nUnibertsitateko organo eta kide guztiei laguntza teknikoa eta aholkuak ematea, hizkuntzaren gaian.\nEuskaraz irakasten duten irakasleen hizkuntza gaitasuna eta gaitasun komunikatiboa bermatzea.\nUnibertsitateak sortzen dituen agiri eta idazkiak itzultzea, eta haien hizkuntza kalitatea bermatzea.\nEuskararen ezagutza eta erabilera bultzatzea, kanpainak eta kultura ekitaldiak eginez.\nUnibertsitatean euskara erabiltzearen aldeko jarrerak sustatzea.\nArgitalpen Atalarekin lankidetzan aritzea, bere normalizazio lana bideratuz eta egindako argitalpenen hizkuntza kalitatea bermatuz.\nUnibertsitatean ikerketa soziolinguistikoak aldian behin egin daitezela sustatzea.\nLinguistika eta soziolinguistikari buruzko kontsulta terminologiko, dokumentazio eta bibliografia funtsa prestatzea, unibertsitate komunitateko kideen eskura egon dadin.\nUnibertsitate zabalpeneko ekintzak bultzatzea, Nafarroako Foru Komunitateko hezkuntzaren eremuan.\nTelefono zk.: 948 169699\nEuskararako Unitate Teknikoa


Bizkaibusek bertan behera utzi du NON diskotekako geralekua - Bizkaiko Hitza\nBizkaibusek bertan behera utzi du NON diskotekako geralekua\n2019, azaroak 29 Bizkaia 153\nBizkaiko Diputazioak bertan behera utzi du Bizkaibusek Lemoako Bolunburu industrialdera egiten duen zerbitzua NON diskotekak irekitzen duen egunetan. Segurtasuna bermatzea “ezinezkoa” dela iritzita, diskoteka alboan dagoen geralekua saltatuko dute autobusek 07:00ak eta 10:00ak bitartean. Neurriak Bilbo eta Elorrio (A3911) eta Bilbo eta Eibar (A3912) lineetako ibilbideetan izango du eragina. Bizkaibuseko langileek egindako salaketen ostean hartu du erabakia Bizkaiko Diputazioak.\nNON diskotekak irekitzen duen egunetan, besteak beste azaroaren hasieran ELA sindikatuak ohar baten bidez jakinarazi zuenez, aipatutako lineetako autobus gidariek “muturreko arrisku egoerei” egin behar diete aurre. Salatutakoaren arabera, “ohikoak” dira hitzezko erasoak, beste erabiltzaileei zuzendutako errespetu faltak, autobusari berari egindako kalteak, eta baita eraso fisikoak ere.\n“Udalak eta diputazioak batera hartutako erabakia izan da”, azaldu du Saioa Elejabarrieta Lemoako alkateak. Orain dela hilabete batzuk bestelako neurriak hartzen saiatu zirela adierazi du, baina, egoerak okerrera egiten zuela ikusita, horrelako erabaki bat hartu behar izan dutela esplikatu du Elejabarrietak. “Ez da egoera oso drastikoa ere; orain dela urte asko, herritarrak kaltetzen zituen beste era bateko erabaki bat hartu zen”. Oraingo behin-behineko neurriarekin, geltoki hori baino ez du saihestuko autobusak, eta soilik diskotekak ireki eta biharamunean. “Autobusa berdin igaroko da herritik, eta, beraz, ez da kaltegarria izango guretzat”. Neurriak momentuz eperik ez duela ere jakinarazi du Lemoako alkateak. “Arazoari irtenbide bat eman behar zitzaion, orain ikusi beharko da diskotekak ere zer neurri hartu ditzakeen egoera hobetzeko; bitartean, harremanetan jarraituko dugu ahalik eta irtenbiderik onena erabakitzeko”.\nHala ere, autobus zerbitzua kentzeak sor ditzakeen arazoez kontziente da Elejabarrieta. Horregatik, harremanetan jarri da diskotekaren jabeekin, batik bat, autobus zerbitzurik ez dagoen ordu horietan jendea tren geltokiraino errepidetik oinez joatea saihesteko. “Autobusik izango ez dutenez, erabiltzaileak kanpoan geratuko dira, eta, errepidera irteten badira, arriskutsua izan daiteke”. Hortaz, diskotekak Lemoako tren geltokiarekin lotuko duen zerbitzuren bat kudeatzea proposatu dio udalak.\nDena den, oraingoa ez da NON diskotekak autobus zerbitzuan eragina duen lehenengo aldia. 2011n, Bizkaibusek bere ibilbidea moldatu egin behar izan zuen geltoki “gatazkatsuak” ekiditeko, eta, urteetan zehar, Arratia zeharkatzen zuten autobusek NON diskoteka alboko geralekua saltatu egin izan dute.\nGeralekuaz eta autobus zerbitzuekin sortutako tirabirez harago, NON diskotekak zeresan handia eman du bere sorreratik bertatik. Esate baterako, lokalaren ordutegia ere murriztu egin dute: hilean behin bakarrik irekitzen du orain, eta 800 lagunentzako baimena izatetik berrehunera murriztu da edukiera.\n“Etapa desberdinak egon dira; orain dela urte batzuk askoz jende gehiago biltzen zen bertan, astebururo gainera”, nabarmendu du Elejabarrietak. Erabiltzaile kopurua murritzen joan den arren, herrian diskotekak noiz irekitzen duen”nabaritu” egiten dela dio. “Jendea herrian geratzen da lehenago, kalean edateko eta abar”, zehaztu du alkateak. “Halere, egia da jabeei zerbait eskatu izan diegunean, protokoloak jarri izan dituztela martxan”.\nArazoak beste lineetan\nNON diskoteka ez da, ordea, Bizkaibus zerbitzuetan eragina duen bakarra. Bilbo Gernika-Lumo eta Bermeorekin eta Mutriku eta Ondarroarekin lotzen dituen bi lineetan ere istiluak egon ohi direla salatu du UGT sindikatuak. Bizkaibuseko gidariek jasaten dituzten irainak eta erasoak “etengabeak” direla esan dute, eta Mutrikuko Venecia diskotekaren irekierari leporatu diote egoera.


Beisbola 2008ko Olinpiar Jokoetan - Wikipedia, entziklopedia askea.\nAtleta kopurua Ez dago daturik\nLekua Wukesong Beisbol Zelaia\nBeisbola 2008ko Olinpiar Jokoetan abuztuaren 13tik abuztuaren 23ra arte jokatu zen Pekingo Wukesong Beisbol Zelaian. Modalitate bakarra dago eta guztira 8 herrialde ezberdinetako hainbat kirolarik hartu zuten parte.\nHego Korea 6\nHirugarren posturako partida: 8 - Japonia 4\nModalitate bakarra du. Kirol honetan, gizonezkoek bakarrik jokatzen dute.\nMultimedia: Baseball at the 2008 Summer Olympics


Euskadiko Orkestrak eta Kalakanek euskal musika tradizionala aldarrikatzeko bat egin dute | Euskadiko Orkestra. Basque National Orchestra\nAsteartea 27 Apirila, 2021\nEuskadiko Orkestrak eta Kalakanek euskal musika tradizionala aldarrikatzeko bat egin dute\nEgunotan orkestra eta hirukotea Miramonen elkartu dira maiatz eta ekainean gauzatuko duten euskal tradizioko hamabi kantaren grabazioaren lehen entseguak egiteko. Jagoba Astiazaranek egin ditu kantu horien orkestrarako moldaketak.\nElkar diskoetxearen zigilupean udazkenean kaleratuko da diskoa eta Iruña, Gasteiz, Bilbo, Donibane-Lohizune eta Donostian aurkeztuko da urri eta azaroan eskainiko dituzten zuzeneko bost kontzertutan.\n‹15 Apirila, 2021Euskadiko Orkestrak Brucknerren ‘Seigarrena’ interpretatuko du Robert Treviñoren batutapean\n›30 Apirila, 2021Hans Graf zuzendaria eta Birgit Kolar biolinjolea izango dira protagonistak Euskadiko Orkestraren hurrengo kontzertu-programan\nEuskadiko Orkestrak eta Kalakanek bat egingo dute euskal musika tradizionala bildu eta zabaltzea helburu duen proiektu batean, bi hanka nagusi izango dituena: batetik, hamabi kanta barne hartuko dituen eta Elkar diskoetxeak udazkenean argitaratuko duen disko baten grabazioa; eta, bestetik, disko horretan jasotako kantak aurkezteko urri eta azaroan Iruña, Gasteiz, Bilbo, Donibane-Lohizune eta Donostian antolatu den zuzeneko kontzertu-sorta.\nBi musika-taldeak orkestraren Miramongo egoitzan elkartu dira atzo eta gaur, apirilak 26 eta 27, grabatu eta aurkeztuko dituzten kanta horien lehen entseguak egiteko, Juanjo Ocón maisuaren batutapean. Grabazioa maiatz eta ekainean gauzatuko da eta urrian merkaturatuko da, aipatu aurkezpen-kontzertuen bezperatan.\nHau ez da Euskadiko Orkestrak eta Kalakanek kolaboratzen duten lehen aldia. 19/20 Denboraldiko Abonu-kontzertuetan Euskadiko Orkestrak Gabriel Erkorekaren Zuhaitz obraren Euskadiko estreinaldia egin zuen Kalakanekin batera, Juanjo Menaren zuzendaritzapean. Kalakan osatzen duten Jamixel Bereau, Xan Errotabehere eta Bixente Etchegarayek hainbat instrumentu jo zituzten obra honen baitan, txalaparta, alboka, txirula eta adarra kasu. Lanak oso bestelako bi soinu-mundu uztartu zituen: batetik, ahozko tradiziotik etorritako abeslari-solistak eta, bestetik, orkestra.\nOraingoan, proiektu berri honekin, ildo horri jarraipena emango diote bi musika-taldeek, orkestrak hainbat urtez abian izan duen KlasikAT ekimenaren baitan. Duela bi hamarkada baino gehiagotik egitasmo honen bidez Euskadiko Orkestrak apustu irmoa egin du ohiko errepertorioetatik haratago doazen edozein generotako musika-ekoizpenaren alde. Besteak beste, esparru sinfonikokoak ez diren honako artistekin egin du lan orkestrak: Benito Lertxundi, Golden Apple Quartet, Michel Camilo, Emilio Aragón, Kepa Junkera, Mike Oldfield, Ken Zazpi, Dr. Deseo, Zea Mays, Huntza eta Izaro.\nEuskadiko Orkestra + Kalakan: euskal musika tradizionala oinarri duen proiektua\nHirukoteak argitaratu dituen hainbat kanta orkestraren mintzairara ekarri ditu Jagoba Astiazaran konpositoreak, tartean, euskal kantagintzan aski ezagun diren Iruten ari nuzu edo Kantuz. Kalakan taldeak erabili ohi dituen hainbat instrumentu tradizionalek ere presentzia nabarmena izango dute diskoan, txalaparta, txirula edo alboka esaterako, zeintzuk beste instrumentuekin batera orkestran txertatu diren.\nHorretaz guztiaz gain, Xalbador bertsolariaren hainbat hitz jasoko dira grabazioan, propio proiektu honetarako sortu diren piezetan, baita Mikel Laboa eta Joxean Artzeren Txoria txori kantaren bertsio guztiz ezberdin bat ere.\nDiskoa osatuko duten kantak\nGuztira hamabi kanta hartuko ditu barne diskoak eta guztietan parte hartu du Euskadiko Orkestrak Kalakanekin batera. Jagoba Astiazaranek egin ditu kanta guztien orkestrarako moldaketak:\nArtzantza (Anonimoa / Xalbadorren hitzak). Erabateko estreinaldia.\nIruten ari nuzu (Anonimoa)\nMontevideoko berriak (Anonimoa)\nEgun bakea zutaz (Anonimoa / Xalbadorren hitzak). Erabateko estreinaldia.\nBereterretxen Kanthoria (Anonimoa)\nEz nuen uste (Anonimoa / Xalbadorren hitzak). Erabateko estreinaldia.\nKantuz / Sagarra jo (Anonimoa)\nZuzendaria: Juanjo Ocón.\nKanten moldaketa: Jagoba Astiazaran.\nUrriaren erdialdean diskoa argitaratzearekin bat, diskoaren aurkezpen-bira bat egingo dute Euskadiko Orkestrak eta Kalakanek elkarrekin bost euskal hiriburutan barrena: Iruña, Gasteiz, Bilbo, Donibane-Lohizune eta Donostia. Kontzertu horien areto eta datei buruzko informazioa aurrerago iragarriko da.\nDiskoan adierazitako hamabi kantez gain, egile anonimodun Nere andrea / senarra kanta ere aurkeztuko dute kontzertu hauetan.\neuskadikoorkestrakalakan01.jpgeuskadikoorkestrakalakan02.jpgeuskadikoorkestrakalakan03.jpgEntseguaren audioak jaitsi (.mp3)\nklasesInithtml not-front not-logged-in no-sidebars page-node page-node- page-node-53428 node-type-noticia i18n-eu lang-eu section-berriakklasesFin


Play jokoa Snowboarder Online:\nLaguntza neska jaisteko muinoan, hobariak asko bezala biltzeko eta ez arroka gainean erori. . Play jokoa Snowboarder konektatuta.\nTekniko jokoa Snowboarder ezaugarri\nGame Snowboarder gehitu: 05.02.2012\nJokoa jokatzen: 1401 aldiz\nBezalako jokoa Snowboarder Jokoak\nBob belaki Rider Snowboarder\nSanta hiri snowboarda\nMendia erortzen x\nDeskarga jokoa Snowboarder\nEmbed Joko Snowboarder zure web orrian:\nJokoaren txertatu Snowboarder zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Snowboarder , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Snowboarder -rekin, baita ere, jokoa jokatu zen:


Kulturako Teknikarien sektorearen erregulazioa erreibindikatu dugu Nafarroako Parlamentuan | LAB SINDIKATUA\nNafarroako Gobernua Kulturako Teknikarien sektorearen erregulazioa erreibindikatu dugu Nafarroako Parlamentuan\nKulturako teknikarien sektorea prekarizatua da guztiz, eta sektorea arautuko duen hitzarmen kolektiborik ez egoteak lan errealitate gogorra ekartzen du. Horregatik, “kultur jarduera duintzeko eta haren etorkizuna bermatzeko ponentzia” bat egin dute gaur goizean Nafarroako Parlamentuan. Bertan hartu dute parte lau sindikatu nagusietako ordezkariek. LABekoak sektoreak erregulatzeko beharra erreibindikatu du.\nAdministrazioa da sektore horretako kontratatzaile nagusia ―egiten den zerbitzuaren % 90 inguru izanen da berea―eta, beraz, LAB sindikatuak zuzenean inplikatzea eskatzen dio, hitzarmen kolektibo batean jasotzen diren lan baldintza duinak lortzeko. Hitzarmenik gabe, lan baldintzak esleipen lehiaketetan ezarritako baldintzen araberakoak dira, langileen ekarpenak kontuan hartu gabe, Gayarre antzoki enblematikoarekin gertatu den bezala.\nHorregatik guztiagatik, eta zerbitzua lantzen duten pertsonak zaintzeko planteamenduarekin bat etorriz, LAB sindikatuak Parlamentuko ponentzian defendatu du subrogatu beharreko langileek antzokiko gutxieneko taldearekin bat egitea eta subrogazioak, bere lan baldintzak kontuan hartzeaz gain, bere kontratuan ezarritako lanaldia errespetatu eta inoiz ez murriztea.\nHorrez gain, gaur egun martxan dauden lizitazio guztiak bertan behera uzteko eskatu dugu, sektorea arautzen ez den bitartean. Funtsezkoa da subrogazioa zehazteko irizpidea bidezkoa izan dadin, kontratazio publikoaren legea errespeta dadin eta Nafarroako espazio eszenikoetan subrogatu beharreko langile teknikoen jardunaldiei eutsi diezaien.


•PISA txostena •Neoliberalismoa •Merkantilismoa •ELGA-OCDE •Sailkatzea vs. Ebaluazioa 2016/12/07|Aika|\nEgun hauetan jakin berri ditugu 2016ko PISA txostenaren emaitzak. Berriz ere, agintariak, autokonplazentzian edota zurikerian ikusiko ditugu han eta hemen, emaitzak nolakoak izan direnaren arabera. Aldiz, LAB irakaskuntzan, beste hezkuntza eta ebaluazio eredu batean sinisten dugun heinean, garbi dugu txosten hau merkatuaren eta kapitalaren interesei erantzutea baino ez duela helburu. Hezkuntza, eskubidea izatetik, errentagarritasun eta produktibitate parametroen arabera neurtu beharreko ekoizkin izatera degradatzen du ELGAk eta etorkizunean haien enpresetako lan-indarra izanen direnentzako entrenamendu zelaian bilakatu nahi duela eskola.\nOrdua da beraz, paradigma errotik aldatu eta gure bide propioa eraikitzen hasteko, baita ebaluazioaren inguruan ere. Horra erronka: euskal hezkuntza komunitateak pentsatu eta adostutako, irundu eta ehundutako, ebaluazio eredu berri bat sortzea. LABen prest gaude, horretara goaz!\nGaiarekin loturiko Enrique Díez Gutiérrez-en hainbat hausnarketa interesgarri hemen:


Akordioen atea ireki dute | Politika | Berria\nAzpiazuk Eusko Jaurlaritzaren eta EH Bilduren arteko adostasunen «garrantzi politikoa» nabarmendu du. Iriarte hitz egiteko prest agertu da, «pertsonen bizi kalitatea hobetzeko» bada\nJaurlaritzako eta EH Bilduko kideak, bien arteko bilera batean, azaroan. MARISOL RAMIREZ / FOKU Tamaina handiagoan ikusi\nEusko Jaurlaritzak eta EH Bilduk lehen aldiz sinatu dute aurrekontuen inguruko hitzarmen bat, eta haren «garrantzi politikoa» nabarmendu du Pedro Azpiazu Ekonomia eta Ogasun sailburuak: «Benetako borondatea dagoenean, posible da ezberdinen arteko akordioak lortzea». Hala, adostutakoa kontuen esparrura mugatu dela onartu arren, gehitu du akordioek «beti» ateak irekitzen dituztela. Era berean, EAJrekin itunak egiteko prest agertu da EH Bilduko eledun Maddalen Iriarte, «horiek pertsonen bizi kalitatea hobetzen badute».\nEAJren eta PSE-EEren gehiengoa dela medio, EH Bilduren abstentzioa ez zen ezinbestekoa aurrekontuak onartzeko. Hartara, bi aldeen arteko negoziazioa «hizki handiz» idatzitako politika izan da, Azpiazuren arabera. «Euskadik elkarrizketa behar du», esan du, eta gehitu akordioak nahi horri erantzuten diola. Sailburuak, Jaurlaritzaren «eskuzabaltasuna» nabarmentzeaz gain, EH Bilduri ere eman dizkio eskerrak, «eginiko ahaleginagatik».\nHura definitzeko, «albiste on bat» eta «akordio positibo bat» esamoldeak erabili dituzte, hurrenez hurren, EAJko Bizkai Buru Batzarreko buru Itxaso Atutxak eta legebiltzarreko bozeramaile Joseba Egibarrek. Herri Irratian eginiko elkarrizketa batean, Atutxak gaineratu du «ilusio handia» egin diola «ezker abertzaleak beste urrats bat» egiteak eta «akordio instituzional handia adosteari izan dion beldurra» atzean uzteak: «Iragartzen du konplizitate bat izango duela EAJrekin eta PSErekin, urtea bukatu arte gutxienez». Egibarrek, berriz, «akordioaren bidea» ireki dela nabarmendu du, eta «jarraipena» eskatu dio EH Bilduri, adostasunak aldundietara eta udaletara zabaltzeko. EH Bilduko koordinatzaile Arnaldo Otegiren hitzak gogora ekarrita, Egibarrek azaldu du ezkerreko koalizioak akordioarekin hartu duela noizbait legebiltzarreko gehiengoa eskuratzeko hartu beharreko «arriskua».\nIñigo Urkullu Jaurlaritzako lehendakariak koalizioari bidalitako mezua, berriz, atzera begirakoa izan da: «Bakoitzak ikusiko du zer baldintzak eragin dion iraganean posible izan ez zena orain hala izateko». Bide beretik, PSEko idazkari nagusi Eneko Anduezak «bere iraganari jarritako osoko zuzenketa» gisa definitu du EH Bilduren jarrera. Hark sozialisten rola ere nabarmendu du, «eztabaida identitarioak baztertzeko» ezinbestekotzat jo duena: «EH Bilduk eta EAJk euren indarrak subiranotasunaren bidean batzea erabakitzen badute, PSE da hori ez gertatzeko berme emailerik onena».\nOso bestelakoa da, baina, EH Bilduren analisia. Iriarteren esanetan, koalizioa «akordioetara iristeko prest» dago eta egon da, «urteetan errepikatu izan duten arren ezinezkoa zela». Horren adibidetzat jo du azken hilabeteko akordio sorta: Eusko Legebiltzarrean abstenitzeaz gain, Espainiako eta Nafarroako gobernuek 2022rako aurrekontuak aurrera ateratzea ahalbidetuko dute. Izan ere, Iriartek aurrekontu akordiotik nabarmendu duen ezaugarrietako bat da «gobernu hau eta, bereziki, EAJ mugitzea» lortu izana, haiek «atea ireki» izana: «Lortu dugu Jaurlaritza honek bere jarrera immobilista alde batera uztea eta EH Bildurekin akordioak lortzeko bidea irekitzea».\nKanpoan geratu diren indar politikoen artean, Elkarrekin Podemos-IUko bozeramaile Miren Gorrotxategik koalizio subiranistaren «marketin ariketatzat» jo du akordioa, kontuetan «funtsezko aldaketarik» lortu ez dutelakoan. Hala, gehitu du EH Bilduren asmoa jeltzaleen espazioa hartzea dela: «EAJren lehentasunezko bazkide izatea erabaki du». PPko eledun Carlos Iturgaizen esanetan, berriz, akordioa ezkerreko subiranistak «zuritzeko» beste urrats bat da, helburu duena «independentzia lortzeko estatus berri bat» eratzea.\nJaurlaritzak eta EH Bilduk egin izan dituzte akordioak aurrez ere, maila apalagokoak izan diren arren. Esaterako, irailean, Natura Ondarea Kontserbatzeko Legea adostu zuten bi aldeek, gobernuak EH Bilduren 48 zuzenketa onartu ostean. Kontrara, EAJk eta PSE-EEk ingurumen administrazioaren lege proposamenari aurkeztutako zuzenketek eragindako erreakzioak erakutsi berri du oraindik arrakala dagoela gobernuaren eta oposizioko alderdi nagusiaren artean.\nAurrera begira, Hezkuntza Legearen ingurukoez hitz egiteko eseriko dira bi aldeak. Izatez, EAJk eta EH Bilduk irailean hasi zituzten elkarrizketak, eta, PSE-EErekin batera, etorkizuneko hezkuntza sistemaren inguruko txosten bat ahalbidetu zuten —Elkarrekin Podemos-IUk ere babestu zuen hura—. Jaurlaritzak 2023rako iragarri zuen lege berriaren onarpena, baina Urkulluk urtebete aurreratu zuen data. Hala, legebiltzarreko alderdiek datorren urtean izango duten erronka nagusietako bat izango da.\nEra berean, EH Bilduk mahai gainean jarri nahi ditu zerga politikan eta zahar etxeen kudeaketan aldaketak egiteko beharra eta ikus-entzunezko sektorea indartzekoa ere; hirurak aipatuak dituzte aurrekontuen inguruko negoziazioetan. Ez ezkerreko subiranistek, ez jeltzaleek ez dute aipatu, ordea, estatus politiko berriaren inguruko eztabaida.\nBi aldeek asteazkenean jakinarazi zuten 253 milioi euroren hainbat zuzenketa txertatuko dizkiotela 2022rako aurrekontu proiektuari, baita adostasun politikoak lortu dituztela ere enpleguari, I+G+B inbertsioei eta etxebizitzari dagokienez. Azpiazu eta Iriarte «pozik» agertu dira lortutakoarekin. Ogasun sailburuaren hitzetan, kontuak «hobetzeko» eta «gizarteko kohesioa mantentzeko» balio izan du akordioak. EH Bilduko eledunaren arabera, «eragin zuzena» izango du herritarrengan: «Gure lehentasuna herritarren ongizatea eta bizi kalitatea dira, eta horretan oinarrituta hartu dugu abstenitzeko erabakia».\nBi aldeek, ordea, ez dute bat egiten aurrekontuen balioaz hitz egitean. Jaurlaritzarentzat, «garrantzi estrategikoa» dute, «pandemiak eragindako egoera latzari erantzuteko». Oposizio buruarentzat, berriz, ez dira «herriak behar dituen aurrekontuak».\nEzker abertzalea 2002an abstenitu zen azkenekoz aurrekontuen inguruko bozketa batean. Erabaki hark modua eman zuen Juan Jose Ibarretxeren gobernuak kontuak aurrera ateratzeko. EAk, berriz, gobernutik babestu zituen aurrekontuak azken aldiz, 2008an.


Ignacio Casadok Campos Antzokia zoriondu du, SGAE taldearen papera aldarrikatuz\nIgnacio Casadok Campos Antzokia zoriondu du, SGAE taldearen papera aldarrikatuz 11/mar./2020\nSGAE Euskadiko zuzendariak Bilboko Udalarekin sinatu zuen akordioa ospatu du, "kulturgune enblematiko bat hiriarentzat berreskuratzeagatik"\nCampos Eliseos Antzokia ikuslegoarentzat berriro ireki zela 10 urte betetzen diren jardunaldian, Ignacio Casadok bere zorionak gehitu nahi izan dizkio azken egunotan eman diren zorionei.\nLehen 6 urteetan espazioko zuzendaria izateaz gain, Iñaki Azkuna hiriko orduko alkatearekin batera zaharberritzea ahalbidetu zuen akordioaren sustatzaileetako bat izan zenak, gogorarazi du Bilboko Udalak eta SGAEko zuzendaritzak 2003an sinatutako akordioari esker errealitate bihurtu zela "hiria eta haren ingurua kulturgune enblematiko bat berreskuratu izatea, 1992tik ia ezerezean zegoena".\nCasadoren aburuz, "ezaugarri hauetako espazioen berreskurapenean erreferente teknologikoa izan den obra bat" aurrera eramatea adostu zuten bi erakundeek. 10 urteren ondoren, etengabeko mantentze eta kudeaketa egokiarekin, "abangoardiako eredu izaten jarraitzen du Antzoki honek".\nEra berean, SGAE Euskadiko zuzendariak eskerrak eman dizkie 2010eko martxoaren 11tik areto hauetatik pasa diren milaka ikusleei, gunearekiko duten konpromisoagatik eta leialtasunagatik ez ezik, baita erakundeko bazkideekiko eta berorien sormen-gaitasunarekiko ageri duten konpromisoagatik ere; izan ere, "haien lana egile-eskubideari lotuta dago", nabarmendu du, "eta hau funtsezkoa da gure herri eta hirien kultur-garapenerako".\n"Hastapenetako zailtasunen gainetik", esan du Casadok, "publiko eta poltsiko guztientzako programazio bat eraikitzea lortu genuen, gaur egungo publikoaren arrakastarako oinarri izan diren lan-ildo eta zikloekin". Horregatik, SGAEko arduradunak bere burua zoriondu eta zoriondu du, halaber, bonboneraren programazioaren egungo lagapen-hartzailea, Klemark Espectáculos S.L., 2017ko irailetik abian dagoena.\nCasadok ziurtzat eman du Campos Antzokiak aniztasuna mantenduko duela publiko guztientzako programazioaren ezaugarri gisa, "beti ere gure egileek beren obra erakusteko leku egokia izaten jarrai dezan pentsatuz". Bestalde, hautatutako ordezkaritza-organo gorenak, Euskadiko SGAEko Lurralde Kontseiluak hain zuzen ere, egungo ustiapen-hitzarmenaren jarraipena egingo du, dagokion bezala.


Carlo Emilio Gadda - Wikipedia, entziklopedia askea.\nMilan, 1893ko azaroaren 14a\nItaliako Erresuma (1893ko azaroaren 14a - 1946ko ekainaren 18a)\nItalia (1946ko ekainaren 18a - 1973ko maiatzaren 21a)\nErroma, 1973ko maiatzaren 21a (79 urte)\nErromako hilerri protestantea\nPolytechnic University of Milan (en)\npoeta, idazlea, ingeniaria eta politikaria\nPrix Formentor (1963)\nCarlo Emilio Gadda (Milan, Italia, 1893ko azaroaren 14a - Erroma, Italia, 1973ko maiatzaren 21a) italiar eleberrigilea izan zen.\nLa Madonna dei filosofi (1931) liburuan, Milango burgesiaren ikuspegi barregarria eman zuen; La Cognizione del dolore obran (bukatu gabea, 1938-1941), berriz, burgesiaren eta faxismoaren arteko lotura salatu zuen. Quel pasticciaccio brutto de Via Merulana (1957) obrari esker lortu zuen arrakasta handiena: Erromako jendearen bizimoduaren deskribapen barregarria da.\nWikimedia Commonsen badira fitxategi gehiago, gai hau dutenak: Carlo Emilio Gadda\nMultimedia: Carlo Emilio Gadda\nISNI: 0000 0001 2101 5277\nBNF: 119038165 (data)\nOpen Library: OL66478A\nOrriaren azken aldaketa: 11 martxoa 2021, 23:29.


Transpirenaika sozial solidarioa – Zerbikas Fundazioa\nTranspirenaika sozial solidarioa\nby Zerbikas in Sin categoría. Posted 12 junio, 2022\nGAZTEEN INKLUSIO SOZIALA SUSTATZEKO BIDE BERRIAK ZABALDUZ\n“Hezkuntza mundua aldatzeko dugun tresna boteretsuena da” Nelson Mandela\nTranspirenaika Sozial Solidarioa (TSS) esklusio sozialeko arriskuan dauden gazteen aukerak hobetzeko helburuarekin lan egiten dute gelditu gabe. 2013an hasi zen gure bidea, Formació i Treball Fundazioarekin batera.\nIa hamarkada baten ostean, laguntzaile asko lortu ditugu, bai entitate sozialak, hezkuntzakoak eta enpresak. Horrez gain Kataluniako, Aragoiko, Euskadiko eta Nafarroako instituzio publikoak ere ditugu lankidetzan, gure pausuetan lagunduz. Gure bazkide, boluntario eta laguntzaileak beti ere lagundu egin digu gure ekintzak aurrera eramateko, eta proiektuaren parte garen guztiok transpi sentitzen gara.\nNortzuk garen, ze proiektu ditugu, edo zelan parte hartu zehatzago ikus dezakezu gure blog eta sare sozialetan. Edo beste aukera bat gure kontaktu zerrendara harpidetzea ere baduzu, horrela gure ekintzetaz informatu ahal izateko. Gurekin transpi bihurtuko zarela espero dugu.\nGAZTEEN INKLUSIO SOZIALA SUSTATZEKO HEZKUNTZA INTERBENTIBO PROIEKTUAK MENDIETAN\nGazteei boterea eman eta haien ezagutzak bultzatu.\nHaien autonomia pertsonala sustatu.\nEsfortzuan eta bakoitzaren helburuak gainditzeko asmoan lan egin.\nGazte erreferenteak sortu.\nDibertsitatearen errespetua, kohesio soziala eta eskuetan hartzea sustatzea.\nPertsonen eta inguruen errespetua sustatzea.\nEsklusio arriskuan dauden gazteentzako lan egiten duten entitatei babesa eskaini.\nIntegrazio laborala eta hezkuntzakoa sustatzea.\nInklusio sozialaren aldeko sare bat sortzea.\nGizartea inklusio sozialaren inguruan hezitzea.\nINKLUSIO SOZIALAREN ALDEKO PARTE HARTZAILE GUZTIEN ARTEKO ERLAZIOAK INDARTZEA. GAZTEEN INTEGRAZIO SOZIALA, HEZKUNTZAKOA ETA LABORALA INDARTZEN DUTEN BABES SAREAK SORTU.\nBULNERABILITATEAN DAUDEN GAZTEEN INTEGRAZIO LABORALA INDARTZEA, GEHIENBAT GURE SAREKO ENTITATE SOZIALEN PARTE DIRENENAK\nKontratatu ahal izango duten enpresekin kontaktuan jarri\nGure sareko entitateen eta instituzioen artean kontaktuak zabaldu\nLanpostu zehatzetarako formakuntza espezializatura sarrera erraztu\nKontratazio prozesuan daudenean gazteei banakako edo talde tutoretzak eskaini\nTSStik gazteak bere lana bilatzeko prozesuan laguntzeko eskaintzen dugu beti, behar dituzten abileziak lor ditzaten.\nKonpetentzia transbertsalak landuz egiten dugu hau (adaptatzekoa, sakrifizio espiritua, harreman interpertsonalak, komunikazioa, erantzukizuna…).\nGazteek beraiek behar dituzten tresnak identifikatzeko eta baloratzeko helburuarekin egiten dugu hau, horrela gero hauek jarraiki ikasten joateko.\nHorretarako, gazteek parte diren entitatearekin akordioak lortzen ditugu. Tutoretzaren sistemarekin gazteekin kontaktuan gaude beti, ezarritako egunetan, talde eremuan.\nAurten Transpirenaika Sozial Solidarioak Pirineoak zeharkatuko ditu berriro ere, Kantauri itsasotik Mediterraneorarte, bulnerabilitate egoeran dauden gazteekin, eta hauekin hezitzaileak, entitate sozialak eta pertsona laguntzaileak joango dira. Guzti hau, natura eta mendien artean.\nHonekin batera, begiratu nahi izatekotan, proiektu hau ulertzeko material batzuk atxikiko dizkizuegu:\nTSS Komunitate Memoria: integrazio sozialeko proiektu hau urte osoan zehar mantentzen da, gazteak lagunduz.\nTSS 2022 egutegia: uda honetako martxaren datak eta etapak.\nTSS 2021 memoria: pasaden urteko memoria, oso bertsio laburtua egin genuenarena.\nAurten ibilbidea egingo duten bi gaztek zergatik egingo duten azaltzen dute.\nZuen inguruko interesatuta egon ahal diren pertsonekin hau partekatzeko libre sentitu.\nZuetariko inor animatzekotan, ongi etorriak izango zarete!\nProiektuaren web orria: www.transpirenaicasocialsolidaria.org\nZURE I+Z PROIEKTUA KONTAIGUZU12 junio, 2022


Transgenikoei buruzko EBko aholkulari baten ustez, produktu horien ustezko elikadura-segurtasun falta 'estrategia asmatua' da | Consumer\nTransgenikoei buruzko EBko aholkulari baten ustez, produktu horien ustezko elikadura-segurtasun falta 'estrategia asmatua' da\nPaul Christouk gogoratu du AEBn hamar urte daramatzatela kontsumitzen eta «ez dela arazorik izan»\nChristouk adierazi zuenez, «AEBn hamar urte daramatzate kontsumitzen, eta ez da arazorik izan». Haren iritziz, «Europan elikagai transgenikoak landatzearen kontrako benetako arrazoia EBk ezarritako politika protekzionista da», eta, beraz, «Europako nekazaritzak laguntza ekonomikorik jasoko ez balu, ezingo luke iraun, munduko beste eskualde batzuetan lortzen diren zerealen prezioa askoz txikiagoa eta lehiakorragoa delako».\nAditu horren arabera, transgenikoek ondoren merkaturatzeko gainditu behar dituzten segurtasun-kontrolak askoz gogorragoak dira beste produktu batzuei eskatzen zaizkienak baino; horregatik, kritikatu zuen inor ez dadila arduratu transgenikoak ez diren beste substantzia jangarri batzuei aplikatzen zaizkien teknika toxikoez (adibidez, X izpiak).\nIkertzaileak aukera baliatu zuen basa-laboreetan dagoen arriskuaz hitz egiteko, zeren eta «bi patata-mota desberdin gurutzatzen badira, milaka gene transferi daitezke. Tuberkulu hori oso landare toxikoa da, osasunerako kaltegarriak diren geneak dituelako. Hala ere, inork ez du hori kontuan hartzen».\nElikagai natural edo ekologikoen ekoizpenari dagokionez, Christouk adierazi zuen ingurumen-baldintzek ez dutela uzten manipulaziotik salbuetsitako produktuak landatzen. Hartzen dugun guztia mutazio kimiko batzuen emaitza da; bestela, ondorio larriak izan litzake osasunean».


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Instalazioa eta mantenimendua (Lanbide Arloa)" author_facet:"Atela, Aintzane" author_facet:"FESTO Pneumatik S.A.V."\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Instalazioa eta mantenimendua (Lanbide Arloa) Egilea: Atela, Aintzane Egilea: FESTO Pneumatik S.A.V.\n1 Automatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Lehen Mailako Arretaren aldeko kanpaina egiten ari gara Osakidetzan\n2019/01/18 :: 21:13\nHemen zaude: Lehen Mailako Arretaren aldeko kanpaina egiten ari gara Osakidetzan\nLABek kanpaina informatiboa jarri du martxan Lehen Mailako Arretaren inguruan. Prebentzioa egin, hezi eta gure osasunaz arduratuko den Lehen Mailako Arreta eskatu du LABek, kalitatezko enplegua, lan-baldintza duinak eta kontratazioa gardena izango dituena.\n"Lehen mailako arretarako estrategia Euskadin" dokumentuari ekarpenak\nAportaciones al documento "Estrategia para la atención primaria en Euskadi"\nPasa den apirilean Osasun Sailak “Euskadiko Lehen Arretarako Estrategia” berri bati begira balizko eztabaidarako txostena aurkeztu zigun. Hala ere, ez zuten eztabaidarako inolako agendarik planteatzen eta ez zuten tresnarik eskaintzen langile eta sindikatuok eztabaidan ekarpenik egin genezan.\nTxostenak aurrera egin ahala, hasieran planteatzen dena ukatzera datozen lerro estrategikoak azaltzen dira, bere helburu bakarrari erantzuten diotenak: Sailak modu kontziente edo inkontzientean fakultatibo mediko eta pediatriako langileen birjartzerako duen aurreikuspen falta konpontzea, kontsulta medikoak deskargatuz, erizaintza eta administrazioko langileek rol berriak onartuz eta pazienteak ospitaletako bitartekoetara ingresatzea galgatuz. Era berean, txostenaren beste helburu bat kudeaketa-klinikoko unitate berriak sortzea da. Aurretik ere salatu izan ditugu hauek, erraz pribatiza daitezkeelako eta irizpide ekonomizisten bidez kudeatzen direlako.\nLABetik ulertzen dugu ikuspegi guztiz partziala eta autokritikarik gabea duen estrategia dela osasunaren benetako erronken inguruan, oso urruti dagoena gainera lehen arreta biztanleriaren osasunerako funtsezko oinarri moduan ikustetik. Lehen Mailako Arreta osasun sistemarako sarbidea izan behar da. Berau da arretaren oinarrizko eta hasierako maila, eta osasun arretaren globaltasun eta jarraikortasuna bermatu behar da pertsonaren bizitza osoan zehar.\nBeste alde batetik, dokumentuaren zatirik handiena langile fakultatibo eta erizainei buruz ari da, berriro ere, aipamen labur batzuk kenduta, erizain laguntzaileak eta sanitarioak ez diren gainontzeko langileak ahaztuz, guztiz beharrezkoak Lehen Mailako Arretan eta zeregin funtsezkoa dutenak lanerako ekipoetan. Osakidetzak ikusezin bihurtzen dituen langileak eta pixkanaka osasun zentro eta anbulatorioetan murrizten dituenak.\nKonbentzituta gaude Lehen Mailako Arretan inbertituta asko irabaziko dugula bai Osakidetzako langileok bai biztanleriak oro har. Dugun giza-potentziala probestu behar dugu bertan inbertituz: bere prestakuntzan, bere motibazioan… Guzti hori beharrezko giza baliabideekin. Hori dela eta, LABetik Lehen Mailako Arretako plan estrategiko honi ekarpenak egin dizkiogu eta horrela helarazi dizkiogu Osakidetzari.


Maizak, Benjumeak eta Astizek triatloi denboraldiari ekin diote - Sakana - Guaixe.eus\nGuaixe 2022-05-10 09:47\nMikel Astiz Deltebren. DEPORVILLAGE TRI TOUR.\nTarragonako Deltebre Triatloi ezagunean lan ona egin zuten hiru sakandarrek\nAsteburuan 1.000 triatoilari baino gehiago bildu ziren Ebroko Deltan jokatzen den Tarragonako Deltebre Triatloian. Sakana Triatloi Taldeko Felix Benjumeak Half distantzia aukeratu zuen, igeriketa, txirrindularitza eta korrika segmentuak batuta 107,9 km zituena. Sergio Bernalek irabazitako proban (2:24:26) Benjumea hamabigarren sailkatu zen (4:07:11). Bere taldekide Juan Luis Maizak Short kategorian parte hartu zuen (67,9 km). Roberto Ruizek (Saltoki)irabazi zuen proba (2:11:01), eta Maiza 73. iritsi zen (2:39:08). Bukatzeko, Mikel Astiz (Donibane) Distantzia Olinpikoan aritu zen (49,5 km). Ihabardarra hamabigarren sailkatu zen (1:56:10), Saltokiko Roger Mirabet txapeldunetik (1:51:44) bost minutura.\nGarcia de Eulate Agoizen\nIgandean, I. Agoizko Duatloian, Sakana Triatloi Taldeko Sergio Garcia de Eulate altsasuarra podiumera igotzear egon zen, laugarren sailkatu baitzen (1:10:59), Marcos Yaniz txapeldunetik lau minutura (1:06:52).\nKirola Altsasu Etxarri Aranatz Ihabar


Kultura eta Kirola 2017-06-09\nKultura eta Kirola 2017-05-31\n"Leitza argazki zaharretan" bilduma herriko liburu dendetan salgai\nAurreko asteko aurkezpen arrakastatsua eta gero, LEITZA ARGAZKI ZAHARRETAN bilduma Astiz eta Maimur liburu dendetan jarri da salgai 20 euroan.\nKultura eta Kirola 2017-05-23\nKultura eta Kirola 2017-05-22\nKultura eta Kirola 2017-05-11\nBihar hasiko da Leitzako XXXX. Kultur Aroa\nMaiatzaren 12an hasi eta ekainaren 17ra iraungo duen egitarau oparoa prestatu du ALKEk XXXX Kultur Arorako. Urtero bezala, ekimen ugari eta herritar guztiei irekia. Udalaren 100 urteurrena dela eta gainera, bi ekimen burutuko dira hilabetean zehar. Ez da aspertzeko denborarik izango.


Ziklokrosa Aiaraldean, lokatz arteko marka baino gehiago - Aiaraldea.eus\nIzar Mendiguren Cosgaya 2019-10-08 08:00 Kirola Aiaraldea\nUrduñako Ziklokrosak abiatuko du Euskadiko txapelketa. Urriaren 12an izango da proba. Laudioko nazioarteko txapelketak hartuko dio lekukoa hilabete amaieran, hilaren 26an egingo baitute XXXII. Laudioko Ziklokrosa.\nUrriaren 12an izango da Urduñako ziklokros proba. / Aiaraldea.eus | Ikusi handiago | Argazki originala\nLokatza. Hori da ziklokrosek txirrindularien gorputzetan eta bideetan utzi ohi duten marka. Markak haustera etorriko dira, ordea, eskualdera txirrindulari federatuak datozen asteetan. Ohi bezala, Laudion eta Urduñan izango dira Aiaraldeko probak.\nHain zuzen, Urduñan abiatuko dute Euskadiko Ziklokros txapelketa, urriaren 12an. Urduñako Txirrindulari Elkarteak antolatutako ekimenak 350 lehiakidetik gora bilduko ditu Kintana eta zezen-plaza artean. Horretarako lau aste eman dituzte zirkuitua prestatzen urduñarrek, Asier Oiartzabal kidearen esanetan: “Zezen-plazan, esaterako, arezko ibilbidea kokatuko dugu”. Auzolanean egin dute prestaketa, eta zaleentzat hiru astez egongo da eskura, “bi aste lehenagotik probatu daiteke, eta probatik astebetera kenduko dugu, pixkanaka”.\nEskailerak, arrapalak, bihurguneak… orotariko oztopoak gainditu beharko dituzte txirrindulariek. “Goizetik arratsaldera arte luzatuko da egitaraua, oso egun polita izango da, kirolariak ikustera eta animatzera gonbidatzen zaituztegu”, erantsi du urduñarrak, “ordutegia europarra izango da”. Kadete mailakoek abiatuko dute lasterketa, 11:00etan. Txikienak -juniorrak- aterako dira segidan, 11:45ean, eta 12:30ean haurrak. Horrenbestez, adin guztiek izango dute lehiatzeko eta gozatzeko tartea, “federatuta baldin badaude”.\nHitzordu nagusiak eguerdian izango dira: 14:00etan arituko dira masterrak, eta 14:50ean emakumezkoak. “Aurten, gainera, sari berdinak egongo dira neska zein mutilentzat”, nabarmendu du Oiartzabalek. Azken lasterketa -eliteena eta 23 urtez azpikoena- arratsaldez gauzatuko dute, 15:50 aldera. Ikuskizuna ziurtatuta dagoela-eta, txosna jarriko dute beste behin ere: “Horrela, batetik, gastuei aurre egiteko dirua lortuko dugu. Eta, bestetik, jendea bertan geratzeko janaria zein edaria eskaini. Saratxoko hanburgesak eta Eusko Label haragia edukiko ditugu”.\nLaudioko proba, nazioartekoa\nUrriko azken larunbatean hartuko dio Laudiok lekukoa Urduñari. Hain zuzen, XXXII. Laudio Ziklokrosa ospatuko dute, Laudioko Txirrindulari Elkarteak antolatuta. Espainiar estatuko ligaren barruan dago zita, eta Ellakuriko zelaietan barrena atonduko dute ibilbidea. Sare sozialetan aurreratu dutenez, 9:10etik hasita, etengabe egongo dira lasterketak; bigarren sari banaketa 15:10 aldera izango baita.\nIrteera gunea zeharkatzen lehenbizikoak master 40, 50 eta 60 kategoriakoak izango dira; 9:10ean, hain zuzen. 10:05ean aterako dira Master 30 kategoriako txirrindulariak eta 11:00etan Kadeteak. Hala, lehen sari banaketari 11:50 inguruan ekingo diote.\nBigarren txanpa batean neurtuko dituzte indarrak, beraz, gazteek: 12:20ean juniorrak abiatuko dira, 13:15ean emakumezkoak eta 23 urtez azpikoak eta 14:10ean elitekoak eta 23 urtez beherakoak. Lehia bezain ordutegi estua aurreikusi dute, horrenbestez.\nAitor Hernandez eta Lierni Lekuona garaile Urduñako Ziklokrosean (10 argazki)\nUgarte eta Ellakuri bete zuten txirrindulariek Laudioko Nazioarteko Ziklokrosa jokatzeko (200 argazki)\nLautxirrinkako kideek erakustaldia egin zuten Amurrio Antzokian\n[IRITZIA] Kirola ez da neutrala, eta nazismoa ez da errespetatu daitekeen ideologia\nAiaraldeko Kirol Urtekariari buruz mintzatu zen Izar Mendiguren Hamaika Telebistan\nGaur aurkeztuko da Aiaraldeko Kirol Urtekaria, 19:30ean Amurrio Antzokian


Hezkuntza Irekiaren aldeko Lurmutur Hiriko Aitorpena:\nHezkuntza Baliabide Irekien promesa zabalduz\nHezkuntzan eta ikaskuntzan mundu mailako iraultzaren goiko mailan gaude. Mundu osoko hezitzaileak Interneten hezkuntzako baliabideen corpus zabala lantzen ari dira, irekia eta askea, guztiek erabil dezaten. Pertsona bakoitzak giza ezagutzaren osotasunera sarbidea izan eta lagundu ahal izango duen mundua eratzen ari dira hezitzaile horiek. Pedagogia berri baten haziak ere landatu dituzte; pedagogia berri horretan, hezitzaileek eta ikasleek elkarrekin ezagutza landu eta garatuko dute, prozesuan beren gaitasunak eta ulermena sakonduz.\nSortzen ari den hezkuntza arloko mugimendu horrek kide hezitzaileekin ideia onak partekatzeko ezarritako tradizioa eta Interneteko elkarlanaren kultura interaktiboa konbinatzen ditu. Hezkuntzako baliabideak mugarik gabe erabili, beharren arabera egokitu, hobetu eta berriz banatzeko askatasuna behar lukeen sinesmena oinarri hartuta eratuta dago. Sinesmen hori partekatzen duten hezitzaile, ikasle eta beste batzuk biltzen ari dira, hezkuntzaren sarbidea errazteko eta eragingarriago bihurtzeko mundu osoan egiten ari diren ahalegin horren baitan.\nAhalegin horrentzat lur emankorra sortu du hezkuntzako baliabide irekien mundu mailako bilduma gero eta handiagoak. Baliabide horiek hainbat gauza biltzen dituzte: lizentzia irekiak dituzten ikastaroetako materialak, eskoletako plangintzak, testu liburuak, jolasak, softwarea eta irakaskuntza eta ikaskuntza arloan lagungarri izan daitezkeen beste material batzuk. Horiek guztiek hezkuntzarako sarbidea errazagoa izatea eragiten dute, bereziki, ikaskuntzarako materialentzako dirua urria den lekuetan. Bilakaera bizkorra duten ezagutzaren gizarteek behar duten ikasketako, sormeneko, elkarren trukeko eta lankidetzako partaidetzan ere ekarpena egiten dute.\nHala ere, hezkuntza irekia ez dago mugatuta heziketako baliabide irekietara bakarrik. Lankidetzako ikaskuntza errazten duten teknologia irekietan ere oinarritzen da; malgua izanik eta hezitzaileei kideen ideia onenetatik etekina ateratzea ahalbidetzen dieten irakaskuntzako praktikak partekatuz. Ebaluazioan, ziurtagirian eta elkarlaneko ikaskuntzan ikuspegi berriak sartu arte haz daiteke. Horrelako berrikuntzak ulertzea eta hartzea ezinbestekoa da mugimendu hori epe luzera ikusteko.\nIkuspegi hori egiteko oztopo asko daude. Hezitzaile gehienek ez dute berririk zabalik dauden hezkuntza baliabide kopuru gero eta handiagoaren gainean. Gobernuko eta hezkuntza arloko erakunde askok ez du horren berri edo ez dago konbentzituta hezkuntza irekiak ekar ditzakeen onurekin. Baliabide irekietarako lizentzien eskemen arteko aldeek nahastea eta bateraezintasuna sortzen dute. Eta, noski, munduko gehiengoak oraindik ez du sarbiderik ordenagailuetara eta hezkuntza irekiko esfortzuen gehiengorako integralak diren sareetara.\nOztopo horiek elkarlanarekin bakarrik gaindi daitezke. Eta ikasle, hezitzaile, kapazitatzaile, egile, ikastetxe, fakultate, unibertsitate, editore, sindikatu, lanbide gremio, legegintzako langile, gobernu, fundazio eta gure ikuspegia partekatzen duten beste batzuk gonbidatzen ditugu hezkuntza irekiaren lorpenean eta sustapenean konpromisoa har dezaten eta, bereziki, hezkuntza baliabide irekien irismena eta eragina handiagotzeko hiru estrategia hauekin:\nHezitzaile eta ikasleak: lehenik eta behin hezitzaileak eta ikasleak animatu nahi ditugu modu aktiboan hezkuntza irekiaren mugimendu gero eta handiagoan parte har dezaten. Parte hartzeak hauek biltzen ditu: hezkuntza baliabide irekien sorrera, erabilera, egokitzapena eta hobekuntza; ezagutzaren sorrera, deskubrimendu eta lankidetzaren arloan eraikitako hezkuntzako praktikak hartzea; eta kide eta parekoak esku hartzera gonbidatzea. Baliabide ireki horien sorrera eta erabilera hezkuntzako zati gisa hartu behar dira eta dagokion moduan babestu eta ordaindu beharko lirateke.\nHezkuntza Baliabide Irekiak: bigarrenik, hezitzaile, egile eta erakundeei dei egiten diegu baliabideak modu irekian argitara ditzaten. Hezkuntzako baliabide ireki horiek lizentzia behar lukete edozein pertsonak erabili, berrikusi, itzuli, hobetu eta partekatu ahal izateko, modu idealean, lege arloko mugarik gabe, eskumen egoki baterako edo ondoriozko lanak partekatzeko sortzailearen eskakizun bat besterik behar izan gabe. Baliabideak erabilera nahiz edizioa erraztuko duten formatuetan argitaratu beharko lirateke, eta plataforma tekniko ugarietara egokitzeko moduan. Eta, ahal denean, ezintasun fisikoak dituztenentzat eskuragarri egon beharko lukete; baita Interneterako sarbiderik ez dutenentzat ere.\nHezkuntza Irekiaren Politikak: Hirugarrenik, eskoletako batzorde edo gobernuek, fakultate eta unibertsitateek hezkuntza irekietako politikak lehentasuntzat hartu beharko lituzkete. Modu idealean, zergadunen zergekin finantzatutako hezkuntza baliabide guztiek hezkuntza baliabide irekiak izan beharko lukete. Ziurtagiri prozesuek hezkuntza baliabide irekiei lehentasuna eman beharko liekete. Hezkuntza baliabideen zentroek bildumen baitan Hezkuntzaren baliabide irekiak modu aktiboan sartu eta nabarmendu beharko lituzkete.\nEstrategia horiek egin behar dena baino askoz ere gehiago ordezkatzen dute. XXI. mendeko irakaskuntzan eta ikaskuntzan inbertsio adimentsua dira. Testu liburu garestien funtsak ikaskuntza hoberantz bideratzea ahalbidetuko luke. Irakasleei beren lanetan nabarmentzea ahalbidetuko diete eta aukera gehiago emango dizkiete ikuspegi eta mundu mailako eragin handiagoa lortzeko. Irakaskuntzaren berrikuntza bizkortuko dute. Ikasleei ikaskuntzaren gaineko kontrol handiagoa emango diete. Estrategia horiek edonorentzat dira zentzuzkoak.\nMilaka hezitzaile, ikasle, egile, administratzaile eta legelari daude sartuta hezkuntza irekiko ekimenetan. Munduko bazter guztietan milioika hezitzaile eta erakunde, aberats nahiz txiro, barneratzeko mugimendu hori hazten laguntzeko aukera dugu. Legelarietaraino iristeko aukera dugu, ditugun aukerak gauzatzeko taldean lan eginez. Irekiak bezain finantza arlotik mantentzeko modukoak diren negozio berritzaileen ereduak garatzen ari diren enpresaburuak eta argitaletxeak parte hartzaile egiteko aukera dugu. Hezkuntzako eduki irekiekin lotura duten ikasleen belaunaldi berria elikatzeko aukera dugu; ikasle horiek duten ikaskuntzari esker, gainerakoekin intuizioa eta ezagutza berria partekatzeko gaituta daude. Eta garrantzitsuena: mundu zabalean ehunka milioi pertsonaren bizitza goitik behera hobetzeko aukera dugu, modu librean eskuragarri dauden, kalitate handikoak diren eta tokian garrantzitsuak diren hezkuntza aukeren bidez.\nGuk, sinatzaileok, banako eta erakunde guztiak gonbidatu nahi ditugu Hezkuntza Irekirako Lurmutur Hiriko Aitorpenean bil daitezen, aurrez aipatutako hiru estrategiak burutzeko konpromisoa har dezaten. Horrez gain, sinatzen duten guztiak bultzatu nahi ditugu teknologia irekiaren eremuan ahaleginak sustatzeko eta finkatzeko ondorengo estrategiak garatu eta bete ditzaten, eta ikaskuntzako praktikak eta hezkuntza irekiaren erabilera zabalagoa sustatuko duten beste ikuspegi batzuk modu askean elkartruka ditzaten. Konpromisoa hartzen duen pertsona edo erakunde bakoitzarekin (eta ikuspegi hori artikulatzeko ondorengo esfortzu bakoitzarekin), are gehiago gerturatuko gara guztiontzat hezkuntzaren mundu irekiago, hezkuntza malgu eta eragingarriagora.\n2007ko irailaren 15ean\nLurmutur Hiria, Hego Afrika


PPren ispiluaren aurrean | Angelu itsua\nHasiera » Gizartea » PPren ispiluaren aurrean\nPPren ispiluaren aurrean\nAtalak: Gizartea, Politika\nEgoera ahulenean daudenenganako elkartasun eza, denon dirutik “aprobetxatzen” omen diren horiekiko tolerantzia falta, jarrera politiko konkretuek elikatzen dute eta hauteskundeak dira neurgailu. Jar dezagun fokua Araban.\nEAEko hauteskundeek hiru bereizgarri gutxienez badituzte Araban. PSEk ordezkaritzaren erdia galdu du, beste inon baino gehiago. Elkarrekin-Podemosek emaitza onena lurralde honetan lortu du. Eta PPk, erresilientzia handia erakutsiz, mantendu egin du bere indarra eta emaitza orokorrak makillatu ditu horri esker. Hala ere, popularrek Arabako Errioxako lau udalerritan (Zanbrana, Oion, Bastida eta Ekora) nagusi izateari utzi diote EAJren mesedetan.\nIzaera ezberdinekoak izan arren, konparaketa egin daiteke azkeneko udal hauteskundeekin. Gasteizen, “Maroto efekturik” gabe PPk 12.000 boto galdu ditu iaztik hona. Diskurtso xenofoboa ardatz izateak ekarri zion igoera garrantzitsua hiriburuan ordukoan; popularrak hauteskundeotan “integrazioaren” alde jardun dira, Espainian integraturiko Euskadiz, alegia.\nEAJk ez du zehazki diskurtso baztertzailerik izan, bistan denez, inplizituki eremu arriskutsu horretara hurbildu den arren. Justizia sozialaren arloan praktikan oso kritikatuak izan diren neurriak hartu ditu, Diru-sarrerak Bermatzeko Errentan (DSBE) sozialistek egindako %7ko murrizketa mantendu edo zuzenean laguntzak kenduz –Gipuzkoan bere esku dagoen Aldundiak egin bezala–.\nKanpaina betean, EAJren gobernua gai izan da Gasteizko periferiako Zabalganan bizi zen familia bat etxegabetzeko, Alokabide sozietate publikoari ez ziolako ordaintzen –DSBEa jasotzeari utzi zion eta Caritasek eta norbanakoek lagunduta irauten zuen– . “Sistemaz aprobetxatu da”, esan zuen egun berean Iñigo Urkullu lehendakarigaiak telebistako eztabaidan.\nBaina Gasteizen EAJk aisa irabazi ditu hauteskundeak, 2012ko autonomikoetan baino 2.000 boto gehiago lortuz, eta 2015eko udalekoetan baino ia 6.000 gehiago. PPren ispiluaren aurrean begiratu baita jeltzaleen kudeaketa eredua, eta jakina, horrela dena da polit.


Añorgako bidegorriak itxita jarraitzen du luizi arriskuagatik - Irutxuloko Hitza : Irutxuloko Hitza\nAñorgako bidegorriak itxita jarraitzen du luizi arriskuagatik\nAñorgako bidegorria itxita dago. (Argazkia: Inaxio Esnaola)\nLaster hiru hilabete beteko dira Añorgako bidegorriaren zati bat itxi zutenetik. Pedro Jose kalean izandako lurren mugimendu batek luizi txiki bat eragin zuen. Are gehiago, bidegorri ondora harri pusketak erori ziren. Hori dela eta, eremu horretan hormigoizko hesiak jarri dituzte, luizi gehiago sortzeko arriskua dagoelako.\nLuizi arriskuari aurre egiteko hormigozko hesiak. (Argazkia: Inaxio Esnaola)\nGipuzkoako Aldundia eremua egonkortzeko lanak egiten ari da. Zehazki, zundaketak egiten denbora daramate, eta emaitzen arabera erabakiko dute egin beharrekoa. Aldundiko iturrien arabera, momentuz ezin da zehaztu lanak noiz bukatuko dituzten. Ondorioz, Añorgako bidegorri zatiak itxita jarraituko du.\nLuizi txikiaren eraginez hainbat harri pusketa jausi dira mendi magaletik. (Argazkia: Inaxio Esnaola)


Kultur ikastaroak gauzatzeko proiektuen poltsa bat eratzea\nKultur ikastaroak gauzatzeko proiektuen poltsa bat eratzeko proiektuak aurkeztea.\nInteresatuta dauden enpresa, elkarte eta persona fisikoak.\n2022. urtea: otsailaren 15etik martxoaren 7ra bitartean.\nProposamena aurkezteko inprimakia\nKultur ikastaroak gauzatzeko proiektuen poltsa bat eratzeko deialdia (2022-2023)\nSektore Publikoaren Kontratuei buruzko Legea\nPoltsa hau 2022ko urritik 2023ko uztailera bitarteko aldian izango da indarrean.\nIzapideari buruzko edozein zalantza argitzeko herritarrei laguntzeko bulegoetara edo Kultura zerbitzura jo dezakezu. Bestela, 010 informazio telefonora (945 16 11 00) deitu.


Ahotik At bosgarren zenbakia: gazteria politikak\nEstatistiken arabera gazteek ez daukate interes handirik politikan, politika ez dago gazteen lehentasunen artean, ezta helduenen artean ere. Halere, hauxe oso ikuspegi murritza da, izan ere interes falta honek ez du jendartearen benetako egoera islatzen, jendearen politikarekiko jarrera zein den… ...\nAhotik At laugarren alea: Gazteak eta lan prekarietatea\nGazteak garenon artean eta orain dela gutxi helduak izaten hasi direnen artean asko krisi industrial luze batean hazi gara eta horretan hezi gaituzte. Egunetik egunera urtetan zehar langabezi tasaren datu beldurgarriak eta gaiari buruzko estatistikak bizi izan ditugu. Gaur egun,… ...\nErregularizazio prozesuak, paterak, lan-arloko arazoak, dira behin eta berriz politikari handikiek, inmigrazioaren alorrean, elkarri leporatzen dizkieten arazoak. Berri hauek direla eta kosta egiten zaigu askotan, inmigrazio alorrean, oinarrian pertsonak daudela jabetzeaz. Prentsak langileak, legalak edo ilegalak, erbesteratuak, gure gizarteko koittauak… ...\nAhotik At bigarren zenbakia\n“Todos los españoles tienen derecho a disfrutar de una vivienda digna y adecuada”. Hauxe dio Espainiar Konstituzioak bere 47. artikuluan. Botere publikoek omen daukate eskubide hau aurrera eramateko betebeharra eta hala jasota dago gaiari buruzko legedian ere. Gaiaz asko ez… ...\nEkaina iritsi da eta hemen dago 2012ko ekaineko Berriz Berri agenda! 3.000 harpidedun baino gehiagok jasotzen duten poster honetan, gazte elkarteek eta bestelako gizarte mugimendu eta eragileek antolatutako jardueren inguruan informatzen zaitugu. Nahi baduzu, gure agendari begirada bat bota ahal… ...\nEuskadiko Gazteriaren Kontseilua (Ahotik At 1)\nAurten, Euskadiko Gazteriaren Kontseiluaren (EGK) eraketaren 20 urte betetzen dira. Honek, balantzea egiteko aukera, bai eta erronka berriak identifikatzeko beharra aurrean jartzen digu ere. Aldaketa sozial ugari eman dira 20 urte hauetan, elkartegintza eta gazteengan eragina izan dutenak, noski. Partaidetza… ...